Статут АП Војводине који је Народна скупштина Републике Србије потврдила 30. новембра 2009. године, а Скупштина АП Војводине прогласила 14. децембра 2009. године и који је објављен у „Службеном листу АП Војводине“ број 17. од 14. децембра 2008. године није у складу са Уставом Републике Србије. У складу са чланом 168. став 1. Устава Републике Србије, у својству овлашћеног предлагача, подносимо следећи 

ПРЕДЛОГ ЗА ОЦЕНУ УСТАВНОСТИ

 СТАТУТА АП ВОЈВОДИНЕ

Означење одредби и разлози на којима се Предлог заснива

Образложење због чега Статут АП Војводине (у даљем тексту Статут) није у складу са Уставом Републике Србије изложиће се посебно за сваку од противуставних одредби. 

Члан 1. став 1.

Чланом 1. став 1. Статута АП Војводине предвиђено је да је Војводина аутономна покрајина грађанки и грађана који у њој живе, у саставу Републике Србије. 

Уставом Републике Србије, чланом 182. став 1. предвиђено је да су аутономне покрајине, па тиме и АП Војводина, аутономне територијалне заједнице основане Уставом у којима грађани остварују право на покрајинску аутономију. Дакле, на основу изложене одредбе Устава, јасно је да је противуставно одређење припадности Војводине грађанкама и грађанима који у њој живе. Наиме, уколико је свака аутономна покрајина, па тиме и АП Војводина, основана Уставом, она припада свим грађанима Републике Србије који су и доносиоци Устава! Војводина као аутономна покрајина у саставу Републике Србије није настала на основу воље грађанки и грађана Војводине, већ искључиво на основу  Уставом Републике Србије, па као таква предстаља реализацију уставног права грађана на покрајинску аутономију и припада свим грађанима Републике Србије.  

Члан 1. став 2
Чланом 1. став 2. Статута прописано је да је Војводина регија у којој се традиционално негују вишекултуралност, вишеконфесионалност и други европски принципи и вредности.
Чланом 182. став 2. Устава Републике Србије предвиђено је да Република Србија има Аутономну покрајину Војводину и Аутономну покрајину Косово и Метохију. Устав у изложеној одредби одређује карактер Војводине – Војводина је аутономна покрајина у Републици Србији. На основу уставних одредби јасно је да је било какво другачије одређење АП Војводине противуставно. Неуставно је одређење према коме је Војводина регија, јер је Војводина на основу Устава аутономна покрајина која има Уставом одређени положај и надлежности. Устав не познаје категорију «регија», већ у оквиру седмог дела уређује само покрајинску аутономију и локалну самоуправу, а не и регије и регионалну аутономију. Давање АП Војводини  на  противуставан начин статуса регије од посебне је важности због могућности остваривања међународне сарадње. Наиме, на основу одредбе члана 181. Устава аутономне покрајине имају могућност остваривања сарадње само са одговарајућим територијалним заједницама других држава. Давањем АП Војводини изложеном статутарном одредбом правно неодређеног положаја регије у саставу Републике Србије, ствара се могућност за остваривање сарадње и са неодговарајућим територијалним заједницама других држава, односно са оним територијалним заједницама које у оквиру својих држава немају статус какав АП Војводина има према Уставу у оквиру Републике Србије. Илустрације ради, таква сарадња би била на пример са федералним јединицама у сложеним државама, као што су покрајине (заправо федералне јединице) у СР Немачкој, или региони у регионално уређеним државама попут Шпаније и Италије, јер би се сви они могли подвести под исти правно неодређен појам – регије.  

Посебан вид неуставности ове одредбе Статута представља прописивање да се у Војводини традиционално негују вишекултуралност, вишеконфесионалност и други европски принципи и вредности. Противуставна је одредба о Војводини као регији „у којој се традиционално негују вишекултуралност, вишеконфесионалност и други европски принципи и вредности“. Устав не познаје „европске принципе и вредности“ као категорију која се негује на нивоу „регије“, већ је према члану 1. Устава, Република Србија држава која је, између осталог, заснована на припадности европским принципима и вредностима. Будући да читава држава почива на припадности тим принципима и вредностима, јасно је да њих не може да посебно негује само један њен део. Штавише, будући да је АП Војводина основана Уставом и да није регија, у њој није ни могуће „традиционално“ неговање таквих принципа и вредности. Утврђивањем постојања „традиционалних принципа и вредности“, противуставно се признаје постојање нечега што претходи Уставу и што Војводину легитимише и одређује пре и мимо Устава Републике Србије. Устав појам „традиција“ познаје само у два вида – у Преамбули када говори о државној традицији српског народа, и у одредби члана 79. у коме предвиђа право припадника националних мањина да традиционални локални називи буду исписани и на њиховом језику. Судећи према томе, у АП Војводини традиционални могу да буду само српска државност и локални називи, а никако и принципи и вредности чија садржина није позната.

Члан 3. став 1. 

Чланом 3. став 1. Статута прописано је да територију АП Војводине чине територије јединица локалних самоуправа у њеним географским областима (Бачка, Банат и Срем), утврђене законом. 

Изложена одредба није у складу са чланом 182. став 4. Устава према коме се територија аутономне покрајине одређује законом. Дакле, статутарно самоодређивање територије АП Војводине није у складу са Уставом пошто  на основу члана 182. став 4. Устава територија покрајине може да буде одређена искључиво законом. Подсећања ради само да наведемо да је  Законом о територијалној организацији Републике Србије који је донет на основу Уставног закона о спровођењу Устава  одређена територија АП Војводине. Одредбом члана 27. овог Закона прописано је да се територија АП Војводине састоји искључиво од територија 45 јединица локалне самоуправе (39 општина и 6 градова) које су у њему поименично наведене. 
Штавише, будући да смисао изложене одредбе Статута није јасан пошто користи правно неодређене појмове Срема, Баната и Бачке, може да се стане на становиште да изложена одредба Статута није у складу ни са чланом 188. став 2. Устава Републике Србије према коме се територија јединица локалне самоуправе одређује законом. Наиме, на основу изложене одредбе члана 3. став 1. Статута није јасно да ли територију АП Војводине  чине читаве територије јединица локалне самоуправе како су одређене Законом о територијалној организацји Републике Србије, или је могуће да у састав територије АП Војводине улазе и делови територија локалних самоуправа који се налазе на подручију географских области Срема, Баната и Бачке, а да остатак територија истих јединица локалне самоуправе који не спада у географске области утврђене Статутом не чини територију АП Војводине!? На тај начин би територија истих јединица локалне самоуправе била подељена покрајинском границом и на територији исте јединице локалне самоуправе био би установљен различити правни режим, што би несумњиво било противуставно и противзаконито. Илустрације ради, под географским појмом Срема би се могле подразумевати и поједине општине попут Земуна, Новог Београда и Сурчина које су саставни делови Града Београда као јединице локалне самоуправе, као што би се и под географском облашћу Баната могла подразумевати  општина Палилула која је такође у саставу Града Београда итд. (видети и примедбе  у вези са чланом 32. став 3. Статута).

Члан 3. ставови 2. 3. и 4.
Чланом 3. ставовима 2. 3. и 4. Статута уређено је питање промене територије АП Војводине. Наведеним статутарним одредбама је предвиђено, најпре да се територија АП Војводине не може мењати без сагласности њених грађана, изражене на референдуму (став 2.), затим да је референдум пуноважан ако је на њему гласала већина грађана који имају изборно право и пребивалиште на територији АП Војводине (став 3.) и на крају, да је одлука на референдуму донета ако је за њу гласала већина утврђена законом (став 4.).

Изложене одредбе Статута нису у складу са чланом 182. став 4.одредба 2. Устава Републике Србије према којој се територија аутономних покрајина не може мењати без сагласности њених грађана изражене на референдуму, у складу са законом. Наиме, у ставу 2. члана 3. Статута изостављан је део одредбе члана 182. став 4. Устава према коме се референдум о територији аутономне покрајине регулише законом. На тај начин је створен основ да се у ставу 4. истог члана Статута противуставно, подзаконским актом какав је Статут АП Војводине, одреди када се такав референдум може сматрати пуноважним. Уколико Устав спомиње референдум о територији у складу са законом, утолико је јасно да се сва питања у вези са таквим референдумом, укључујући и питање услова пуноважности, регулишу искључиво законом и да је статутарно приписивање услова пуноважности референдума о територији противуставно. Противуставно је такође и да се ставом 4. члана 3. Статута утврђује да је одлука на референдуму донесена ако је за њу гласала већина утврђена законом. Таква одредба није уставна најпре због тога што се не може Статутом упућивати на законско регулисање. Штавише, није уставно ни да се Статутом упути на законско регулисање само једног питања у вези са референдумом о територији аутономне покрајине, када Устав у изложеној одредби члана 182. став 4. прописује референдум у складу са законом, из чега следи да се сва питања у вези са таквим референдумом морају регулисати законом.

Члан 4. став 1. 

Чланом 4. став 1. Статута прописано је да су носиоци права на покрајинску аутономију грађани АП Војводине.

Изложена одредба Статута није у складу са Уставом Републике Србије најпре због тога што Устав Републике Србије ни у једном свом члану не познаје категорију „грађани АП Војводине“ Грађани су лица која уживају политичка права и слободе и носиоци су суверености. У том смислу, а и на основу изричитих уставних одредби, јасно је да у уставноправном систему Републике Србије грађани могу да буду само грађани Републике Србије, односно оне политичке заједнице коју доносећи устав стварају, у којој су носиоци суверености и у којој, и насупрот које, уживају политичка права и слободе. Дакле, „грађани АП Војводине“ не постоје јер АП Војводину нису створили „њени грађани“, већ Устав Републике Србије, јер у њој не врше сувереност и јер у њој не уживају политичка права и слободе. Уколико би којим случајем Уставни суд Републике Србије стао на становиште да је статутарно одређење да су носилац права на покрајинску аутономију „грађани АП Војводине“ у складу са Уставом, утолико би се створио правни основ за тумачење да су политички представници „грађана АП Војводине“ посланици изабрани у Скупштину АП Војводине, а не сви посланици у Народној скупштини Републике Србије која је према члану 98. Устава највише представничко тело у Републици Србији!  Штавише, на тај начин би се омогућило и схватање према коме Статут АП Војводине доноси Скупштина АП Војводине као представничко тело „њених грађана“, што заправо значи да би „грађани АП Војводине“ постали конститутивни на територији АП Војводине, а Република Србија постала држава са сложеним државним уређењем. Наиме, само у државама са сложеним државним уређењем постоји уставноправна категорија грађана појединих конститутивних политичко-територијалних јединица. 

Изложена одредба члана 4. став 1. Статута није у складу са чланом 12. став 1. и чланом 176. став 1. Устава Републике Србије. Према члану 12. став 1. Устава, државна власт је ограничена правом грађана на покрајинску аутономију, док према члану 176. став 1. Устава грађани имају право на покрајинску аутономију. Изложене одредбе Устава јамче право на покрајинску аутономију свим грађанима Републике Србије, а не грађанима одређених аутономних покрајина. Да се изложене одредбе Устава могу тумачити једино као право свих грађана јасно је на основу одредбе члана 182. став 3. Устава према којој се нове аутономне покрајине могу оснивати, а већ основане укидати или спајати по поступку предвиђеном за промену Устава. Будући да се нове аутономне покрајине могу оснивати, а већ основане укидати или спајати по поступку предвиђеном за промену Устава, јасно је да су носилац права на покрајинску аутономију сви грађани Републике Србије који одлучују о промени Устава!  Дакле, уколико Устав Републике Србије даје грађанима Србије право на успостављање аутономних покрајина, утолико је јасно да изложена одредба Статута онемогућава да грађани Србије из АП Војводине остварују своје право на покрајинску аутономију у некој другој, можда новооснованој, аутономној покрајини, или да АП Војводину укину, или припоје некој другој аутономној покрајини.

Члан 5. став 1. 

Чланом 5. став 1. Статута предвиђено је да грађани АП Војводине самостално остварују своја права и извршавају своје дужности утврђене Уставом Републике Србије, законом, Статутом Аутономне Покрајине Војводине и општим актима органа АП Војводине.

Изложена одредба Статута није у складу са низом чланова Устава Републике Србије – са чланом 3. став 2.,  чланом 18.,  чланом 19., чланом 21. став 1., чланом 79. став 2. и чланом 183. став 3. 

Члан 3. став 2. Устава прописује да се владавина права, између осталог, остварује уставним јемствима људских и мањинских права. На основу те одредбе Устава, јасно је да је противуставно статутарно уређивање начина остваривања права и извршавања дужности, као и статутарно изједначавање права и дужности предвиђених Уставом са правима и дужностима предвиђеним законом, Статутом и општим актима АП Војводине.

Члан 18. Устава предвиђа у ставу 1. да се људска и мањинска права зајемчена Уставом непосредно примењују. На основу изложене одредбе Устава, јасно је да статутарно прописивање начина остваривања права и дужности није у складу са непосредном применом људских и мањинских права. Статут не сме да посредује између Устава и грађана и да уређује начин остваривања уставом зајемчених права и прописаних дужности. 

Ставом 2. члана 18. Устава предвиђено је да се Уставом јемче, и као таква, непосредно примењују људска и мањинска права зајамчена општеприхваћеним правилима међународног права, потврђеним међународним уговорима и законима. На основу изложене одредбе Устава јасно је да се изједначавање у начину примене између уставом гарантованих права и права зајамчених законом и другим општим актима не може вршити Статутом. Штавише, члан 18. став 2. Устава предвиђа да се Уставом јемче, и као таква, непосредно примењују људска и мањинска права зајамчена општеприхваћеним правилима међународног права, потврђеним међународним уговорима и законима, а не и права утврђена Статутом АП Војводине и општим актима органа АП Војводине. У истом ставу члана 18. Устава прописано је и да се законом може прописати начин остваривања уставом зајамчених права само ако је то изричито предвиђено Уставом, или ако је то неопходно за остварење појединог права због његове природе, при чему закон ни у ком случају не сме да утиче на суштину зајмченог права. На основу те одредбе, јасно је да се начин остваривања уставом зајамчених права може прописати само законом и то само у уставом предвиђеним случајевима, из чега следи да статутарно прописивање начина остваривања уставом зајамчених права није у складу са Уставом.

Чланом 19. Устава предвиђено је да јемства неотуђивих људских и мањинских права у Уставу служе очувању људског достојанства и остварењу пуне слободе и једнакости сваког појединца у праведном, отвореном и демократском друштву, заснованом на начелу владавине права. Изложена одредба Устава заправо опредељује смисао уставног јемствовања људских и мањинских права. Уставно јемствовање људских и мањинских права служи, према Уставу, између осталог, остварењу пуне слободе и једнакости сваког појединца. Другим речима, без уставног јемствовања људских и мањинских права нема ни једнакости међу појединицма, нити пуне слободе. Уколико је смисао уставног јемствовања људских и мањинских права остварење пуне слободе и једнакости, утолико је јасно да није уставно статутарно одређење према коме грађани АП Војводине самостално остварују своја права и извршавају своје дужности утврђене не само Уставом Републике Србије и законом, већ и Статутом Аутономне Покрајине Војводине и општим актима органа АП Војводине.

Чланом 21. став 1. Устава прописано је да су пред Уставом и законом сви једнаки. Устав опредељује да су сви пред Уставом и законом једнаки јер уставно јемствовање људских и мањинских права служи остварењу једнакости. Уколико Статут предвиђа да постоје права и дужности које су мимо Устава и закона, утврђени Статутом и општим актима органа АП Војводине, утолико је јасно да је Уставом зајемчена једнакост нарушена. 
Устав Републике Србије у члану 79. став 2. прописује да се у складу са Уставом, на основу закона, покрајинским прописима могу установити додатна права припадника националних мањина. На основу изложене одредбе Устава, јасно је да се покрајинским прописима, Статутом и другим општим актима, могу установити само додатна права припадника националних мањина, а не и друга права и дужности које грађани АП Војводине самостално остварују, односно извршавају. 

Чланом 183. став 3. Устава прописано је да се аутономне покрајине старају о остваривању људских и мањинских права, а не и да уређују начин њиховог остваривања. Будући да се у члану 5. став 1. Статута предвиђа да грађани АП Војводине самостално остварују своја права и извршавају своје дужности, јасно је да се том одредбом, супротно члану 183. став 3. Устава, уређује начин  остваривања људских и мањинских права, а не старање о њиховом остваривању. 
Члан 5. став 2.

Чланом 5. став 2. Статута предвиђено је да грађани АП Војводине своје право на покрајинску аутономију остварују непосредно, народном иницијативом или референдумом и путем својих сло6одно изабраних представника. 

Изложена одредба Статута prima facie одговара одредби члана 176. Устава Републике Србије према којој грађани право на покрајинску аутономију остварују непосредно, или преко својих слободно изабраних представника. Ипак, ни ова одредба Статута није у складу са Уставом. Наиме, одредба члана 5. став 2. Статута није у складу са Уставом најпре због тога што право на покрајинску аутономију одређује као право грађана АП Војводине (видети разлоге наведене у разматрау неуставности члана 4. став 1. Статута). Одредба овог члана Статута није у складу са Уставом ни због тога што је начин остваривања права на покрајинску аутономију већ уређен Уставом и не може се уређивати Статутом. Штавише, уколико се систематски тумачи одредба члана 5. став 2. Статута у вези са ставом 1. истог члана Статута, као и у вези са насловом овог члана, може да се дође до закључка да, према Статуту, право на покрајинску аутономију обухвата сва права и све дужности утврђене Уставом Републике Србије, законом, Статутом Аутономне Покрајине Војводине и општим актима органа АП Војводине и да то право грађани остварују непосредно, народном иницијативом или референдумом и путем својих сло6одно изабраних представника. Референдумом, народном иницијативом и преко својих слободно изабраних представника грађани, према члану 2. ст.1. Устава врше и сувереност, тако да, уколико право на покрајинску аутономију обухвата сва права и све дужности утврђене Уставом Републике Србије, законом, Статутом Аутономне Покрајине Војводине и општим актима органа АП Војводине, Статутарно одређење о садржини и начину вршења права на покрајинску аутономију заправо замењује сувереност грађана !!

Члан 6. 

Чланом 6. Статута предвиђено је да су у АП Војводини, Срби, Мађари, Словаци, Хрвати, Црногорци, Румуни, Роми, Буњевци, Русини и Македонци, као и друге, бројчано мање националне заједнице које у њој живе, равноправни у остваривању својих права.

Изложени члан Статута није у складу са Уставом Републике Србије најпре због тога што је равноправност категорија која се јемчи Уставом, односно коју прокламује и штити држава, а не аутономна покрајина. Другим речима, већински народ и националне мањине равноправни су у оквиру Републике Србије, а не у оквиру аутономне покрајине. То је јасно из члана 14. став 2. Устава Републике Србије који предвиђа да држава јемчи посебну заштиту националним мањинама ради остваривања потпуне равноправности и очувања њиховог идентитета, члана 76. став 1. Устава Републике Србије који припадницима националних мањина јемчи равноправност пред законом, као и из Преамбуле Устава која истиче да грађани Србије доносе Устав, између осталог, полазећи од државне традиције српског народа и равноправности свих грађана и етнчких заједница у Србији. Дакле, на основу изложених одредби Устава, јасно је да аутономна покрајина својим Статутом не може да јамчи националну равноправност, односно да национална равноправност у Републици Србији постоји на читавој њеној територији и то већ на основу самог Устава, а не само  на делу територије, на основу покрајинског Статута.

Устав Републике Србије ни у једној својој одредби не спомиње „националне заједнице“. Напротив, Устав почива на концепцији да је Република Србија држава српског народа и свих грађана који у њој живе и да држава јемчи посебну заштиту националним мањинама ради остваривања потпуне равноправности и очувања њиховог идентитета. Израз „етничке заједнице“ (дакле не и „националне заједнице“!) садржан је само у Преамбули Устава којом се истиче да грађани Србије доносе Устав, између осталог, полазећи од равноправности свих етничких заједница. На основу тог одређења, јасно је да Преамбула под изразом „етничке заједнице“ подразумева све етносе у Србији, како српски народ, тако и националне мањине. На основу свега изложеног, јасно је да проглашавање националних мањина за етничке заједнице није само терминолошко питање, већ значи суштинску промену политичког система и увођење конститутивности националних мањина у АП Војводини. То се доследно изводи у одредбама чланова 22. 24. 26. и 40. Статута (видети примедбе о неуставности тих чланова).

Посебан вид неуставности овог члана састоји се у томе што се подзаконским актом одређује које заједнице се сматрају националним заједницама, односно шта су Мађари, Словаци, Хрвати, Црногорци, Румуни, Роми, Буњевци, Русини и Македонци и друге националне заједнице, осим Срба. Стаут недвосмислено наведеним етницитетима даје својство «бројчано мањих националних заједница». У Републици Србији, ни Устав, али ни било који законски пропис, не одређују који се колективитети сматрају националним мањинама, већ то питање препушта самоодређењу самих припадника појединих националности који својом бригом да заједнички одржавају своју посебност и, у Закону о заштити права и слобода националних мањина наведеним особеностима, конституишу свој статус националне мањине у Републици Србији.

Члан 7. став 2.

Чланом 7. став 2. Статута предвиђено је да је дужност свих покрајинских органа и организација да, у оквиру својих права и дужности, подстичу и помажу очување и развијање вишејезичности и културне 6аштине нациoналних заједница које традиционално живе у АП Војводини, као и да посебним мерама и активностима помажу међусобно уважавање и упознавање различитих језика, култура и вероисповести у АП Војводини.

Изложена одредба Статута није у складу са низом чланова Устава. Најпре, треба истаћи да покрајински органи и организације немају своја права и дужности већ своје надлежности и делокруг рада. Изложена одредба Статута супротна је и члану 48. Устава према коме Република Србија мерама у образовању, култури и јавном обавештавању подстиче разумевање, уважавање и поштовање разлика које постоје због посебности етничког, културног, језичког или верског идентитета њених грађана. На основу изложене одредбе Устава, јасно је да је подстицање и помагање очувања вишејезичности и различите културне баштине првенствена надлежност Републике Србије и да покрајински органи такве надлежности не могу да имају као изворне, Статутом уређене, већ могу да их врше само на основу Устава и  закона. Изложена одредба Статута није у складу са Уставом ни због тога што предвиђа подстицање и помагање очувања и развијање вишејезичности и културне баштине националних заједница, а не националних мањина које су уставна категорија (видети примедбе на члан 6. Статута). Штавише, изложеном одредбом Статута прописује се надлежност покрајинских органа и организација да подстичу и помажу очување и развијање вишејезичности и културне 6аштине нациoналних заједница, али само оних које традиционално живе у АП Војводини, што није у складу са Уставом прокламованом једнакошћу грађана пред уставом и законом (члан 21. став 1. Устава), забраном дискриминације по било ком основу (члан 21. став 2.Устава), као ни са, у Преамбули прокламованом, равноправношћу свих грађана и етничких заједница.

Члан 8. 

Чланом 8. Статута предвиђено је да АП Војводина утврђује политику једнаких могућности и доноси посебне мере за подстицање равноправности полова (став 1.) и да ће АП Војводина утврдити услове и начин обезбеђивања равноправне заступљености жена и мушкараца у органима АП Војводине (став 2.).

Изложена одредба супротна је члану 14. Устава према коме Република, а не аутономна покрајина, јемчи равноправност жена и мушкараца и развија политику једнаких могућности. Штавише, према члану 123. Устава, Влада Републике Србије, а не покрајински органи, утврђује и води политику. На основу изложених одредби Устава јасно је да покрајина не може да утврђује, ни да води било какву политику, па ни политику једнаких могућности.

Неуставно је и одређење према коме АП Војводина доноси посебне мере за подстицање равноправности полова. На основу члана 21. став 4. Устава Републике Србије, не сматрају се дискриминацијом посебне мере које Република Србија може увести ради постизања пуне равноправности лица или групе лица која су у суштински неједнаком положају са осталим грађанима. На основу изложене одредбе члана 21. став 4. Устава, јасно је да АП Војводина не може да буде доносилац посебних мера за подстицање равноправности полова. Равноправност је уставна категорија која постоји у оквиру читаве државе, а не на нивоу ужих политичко-територијалних јединица. Управо због тога, Устав у изложеној одредби члана 21. став 4. прописује да мере ради постизања пуне равноправности уводи Република, а не и друге политичко-територијалне јединице. Штавише, уколико би покрајина била надлежна да уводи такве мере, утолико би била нарушена једнакост пред законом и Уставом која је свима гарантована чланом 21. став 1. Устава.

Будући да је равноправност уставна категорија и да је јемчи Република, као и да је Република надлежна да уводи посебне мере за постизање пуне равноправности, јасно је да је одређење према коме ће  Војводина утврдити услове и начин обезбеђивања равноправне заступљености жена и мушкараца у органима АП Војводине противуставно јер може да води различитим условима за обезбеђивање равноправности. Штавише, утврдити услове и начин обезбеђивања равноправне заступљености жена и мушкараца у органима АП Војводине значи самостално уредити материју заснивања и услова за заснивање радних односа, што је несумњиво законска материја. 
Члан 9. став 3. 

Чланом 9. став 3. Статута предвиђено је да Скупштина АП Војводине уређује изглед и употребу симбола покрајинском скупштинском одлуком, у складу са Уставом и Статутом. 

Изложена одредба Статута није у складу са чланом 183. став 4. Устава према коме аутономне покрајине утврђују симболе покрајине и начин њиховог коришћења. На основу изложене одредбе Устава може да се закључи да АП Војводина не може да уреди изглед симбола, већ може да утврди своје симболе из чега проистиче да се утврђивање не врши покрајинском скупштинском одлуком, већ Сатутом који се доноси уз претходну сагласност Народне скупштине Републике Србије. 

Устав Републике Србије у изложеној одредби члана 183.став 4. Устава предвиђа да покрајина осим симбола, утврђује и начин њиховог коришћења, што је различит појам у односу на употребу коју Статут предвиђа. Употреба симбола, односно употреба заставе и грба» је према члану 7. став 5. Устава појам који се везује за употребу државног грба и државне заставе.

 Члан 10. став 1.

Чланом 10. став 1. предвиђено је да је град Нови Сад главни, административни центар АП Војводине.

Устав Србије у члану 9. и 189. став 4. изричито прописује да је град Београд главни град Републике Србије. Из тих уставних одредби следи да је Београд главни административни центар у Републици Србији. Будући да је Београд главни град, а самим тим и главни административни центар, јасно је да на територији Републике Србије која је на основу Устава јединствена и недељива, не могу да постоје два главна административна центра. 

Изложена одредба члана 10. став 1. Статута супротна је и члану 189. став 2. Устава Републике Србије. На основу изложене одредбе Статута, Нови Сад има статус града, што је супротно одредби члана 189. став 2. Устава којом је предвиђено да се град оснива законом, у складу са критеријумима предвиђеним законом којим се уређује локална самоуправа.

Члан 10. став 4.

Чланом 10. став 4. Статута предвиђено је да се положај Града Новог Сада, као главног, административног центра АП Војводине уређује покрајинском скупштинском одлуком, у складу са законом.

Изложена одредба Статута није у складу са одредбама члана 189. став 2. и 3. Устава Републике Србије. Чланом 189. став 2. Устава предвиђено је да се град оснива законом, у складу са критеријумима предвиђеним законом којим се уређује локална самоуправа, док је ставом 3. истог члана прописано да град има надлежности које су Уставом поверене општини, а законом му се могу поверити и друге надлежности. На основу изложених одредби Устава, јасно је да се положај ни једног града, па ни Новог Сада не може регулисати покрајинским актима,  већ само Уставом и законом. 

Члан 11. став 1.

Чланом 11. став 1. Статута прописано је да се имовина АП Војводине, начин њеног коришћења и располагања уређује законом. Изложена одредба Статута преписује члан 87. став 4. Устава. Међутим, превођење уставних одредби у одредбе подзаконског општег акта какав је статут аутономне покрајине умањује правни значај и ниво заштите појединих уставних одредби. Штавише, таквим свођењем уставних на подзаконске одредбе долази се до чудних и правно неодрживих решења према којима, као и у случају члана 11. став 1. Статута АП Војводине, Статут, као подзаконски општенормативни акт, упућује на законско регулисање одређене материје! На тај начин, уместо да Статут буде у складу са законом што је предвиђено чланом 195. став 1. Устава, руши се читав правни поредак и мења смисао и правна снага општих правних аката у Републици Србији.

Члан 11. став 2. 

Члан 11. став 2. Статута прописује да су у својини АП Војводине, као облику јавне својине, ствари које на основу закона користе органи АП Војводине, установе и јавна предузећа чији је она оснивач и друге покретне и непокретне ствари, у складу са законом којим се уређује јавна својина.

Устав Републике Србије нормира у члану 87. став 4. да се имовина аутономних покрајина, начин њеног коришћења и располагања уређују законом, а не покрајинским Статутом. Изложена одредба Статута не само да није у складу са чланом 87. став 4. Устава, већ представља и прејудицирање садржине будећег закона којим ће се уредити имовина аутономних покрајина (нпр. Закона о јавној својини), а тиме и преузимање надзаконског карактера Статута који, као подзаконски акт, мора, према члану 195. став 1. Устава, да буде у складу са законом.

Члан 11. став 3.

Чланом 11. став 3. Статута предвиђено је да Скупштина АП Војводине покрајинском скупштинском одлуком одређује органе надлежне за управљање и располагање имовином АП Војводине нa начин утврђен законом.

Изложена одредба Статута није у складу са чланом 87. став 4. и чланом 183. став 5. Устава којима је предвиђено да се законом уређује начин коришћења и располагања покрајинском имовином (члан 87. став 4. Устава), односно начин управљања (члан 183. став 5. Устава). Статут предвиђа да Скупштина АП Војводине одлуком одређује органе надлежне за управљање и располагање имовином АП Војводине. Утврђивање органа надлежних за управљање и располагање може да прејудицира решења у погледу начина управљања и располагања, што није у складу са изложеним одредбама Устава.

Члан 13.

Чланом 13. Статута предвиђено је да АП Војводина, у складу са законом, обезбеђује услове за заштиту и унапређивање животне средине и предузима мере за спречавање и отклањање штетних последица које угрожавају животну средину и доводе у опасност живот и здравље људи.

Према Уставу Србије, систем заштите и унапређења животне средине, као и заштиту и унапређивање биљног и животињског света уређује и обезбеђује Република. Са том одредбом члана 97. т. 9. Устава Републике Србије није у складу одређење према коме аутономна покрајина обезбеђује услове за заштиту и унапређивање животне средине и предузима мере за спречавање и отклањање штетних последица које угрожавају животну средину.

Члан 15.

Чланом 15. Статута предвиђено је да је АП Војводина одговорна за сопствени одрживи економски, научни, образовни, културни и туристички развој, као целине, те уравнотежени развој својих географских области.

Уставом Републике Србије, чланом 97. тачка 12. предвиђено је да Република уређује и обезбеђује развој Републике Србије и политику и мере за подстицање равномерног развоја појединих делова Републике Србије. На основу изложене одредбе Устава, јасно је да АП Војводина не може да буде одговорна за сопствени одрживи економски, научни, образовни, културни и туристички развој, као целине, те уравнотежени развој својих географских области јер је за такав развој одговорна Република која га уређује и обезбеђује. Штавише, уколико се подробније сагледа изложена одредба Устава, јасно је да АП Војводина не може да има свој развој, различит од развоја Републике Србије као јединствене државе, нити је могуће да такав развој остварује у областима друштвеног живота које су у искључивој надлежности Републике Србије, као што је нпр. област науке. 

Посебан вид неуставности изложене одредбе Статута садржан је у одређењу према коме је АП Војводина одговорна за уравнотежени развој својих географских области. Устав Републике Србије ни у једном члану не предвиђа могућност да се поједине географске области одреде као правни појам, нити да буду географске области покрајине. Напротив, у изложеној одредби члана 97. тачка 12. Устава предвиђа се да је Република надлежна да уређује и обезбеђује политику и мере за подстицање развоја појединих делова Републике Србије. 

Изложена одредба Статута није у складу ни са чланом 178. став 3. Устава. Наиме, АП Војводина у области економије, науке, образовања, културе и туризма не врши само изворне, већ и поверене послове који поверавањем не губе државни карактер и које, према наведеном члану Устава, финасира Република Србија. Будући да Република финансира обављање поверених послова који и даље задржавају карактер државних послова, јасно је да АП Војводина не може да буде одговорна за сопствени одрживи економски, научни, образовни, културни и туристички развој, као целине, те уравнотежени развој својих географских области.

Члан 16. став 1.

Чланом 16. став 1. Статута предвиђено је да АП Војводина сарађује с територијалним заједницама и другим облицима аутономије других држава у оквиру спољне политике Републике Србије и уз обавезу поштовања њеног територијалног јединства и правног поретка. 
Изложена одредба Статута преузима део одредбе члана 181.Устава Републике Србије. Чланом 181. Устава прописано је да аутономне покрајине и јединице локалне самоуправе сарађују са одговарајућим територијланим заједницама и јединицама локалне самоуправе других држава, у оквиру спољне политике Републике Србије, уз поштовање територијалног јединства и правог поретка Републике Србије. Међутим, превођење уставних одредби у одредбе подзаконског општег акта какав је статут аутономне покрајине умањује правни значај и ниво заштите појединих уставних одредби. Штавише, таквим свођењем уставних на подзаконске одредбе долази се до чудних и правно неодрживих решења према којима, као и у случају других чланова Статута АП Војводине, Статут, као подзаконски општенормативни акт, уређује права и упућује на обавезе покрајине, што заправо значи конститутивност покрајине.

У изложеној одредби Статута АП Војводине прописује се да Војводина сарађује не само са територијалним заједницама, већ и са «другим облицима аутономије" других држава, што превазилази намере уставотворца изражене у члану 181. Устава и представља противуставно ширење видова међурегионалне сарадње. 
Члан 16. став 2.
Члан 16. став 2. Статута предвиђа да АП Војводина закључује међурегионалне споразуме у областима из своје надлежности.
Изложеном одредбом члана 16. став 2. Статута не прецизира се међутим да ли је реч о међурегионалним споразумима које АП Војводина закључује са иностраним или домаћим субјектима, односно да ли је реч о споразумима са одговарајућим територијалним заједницама других држава са којима АП Војводина, може да сарађује према одредби става 1. истог члана Статута, или су по среди споразуми који се закључују са аутономним покрајинама Републике Србије. Било како било, ова одредба није у складу са Уставом. Наиме, уколико је реч о споразумима који се закључују са одговарајућим територијалним заједницама других држава, дакле уколико је реч о међурегионалним споразумима са елементом иностраности, утолико је АП Војводина својим Статутом самоодредила облике и видове сарадње са одговарајућим територијалним заједницама других држава, на шта, према члану 181. Устава, а ни према било ком другом члану Устава, није овлашћена. Штавише, закључивање таквих споразума није у складу ни са чланом 194. Устава који у хијерархији међународних општих правних аката не препознаје такве акте. Члан 194. ст. 3. Устава у међународне опште правне акте сврстава само потврђене међународне уговоре и општеприхваћена правила међународног права. Са друге стране, уколико је реч о споразумима који се закључују са  аутономним покрајинама Републике Србије, утолико ни такво решење не би било у складу са чланом 195. Устава Републике Србије који у хијерархији домаћих општих правних аката не препознаје такве споразуме. 

Члан 16. став 3.

Чланом 16. став 3. Статута предвиђено је да АП Војводина може бити члан европских и светских удружења региона.

Устав Републике Србије не садржи изричиту одредбу на основу које би АП Војводина могла да буде члан европских и светских удружења региона. Једина уставна одредба која регулише сарадњу је члан 181. Устава којим је прописано да аутономне покрајине и јединице локалне  самоуправе сарађују са одговарајућим територијланим заједницама и јединицама локалне самоуправе других држава, у оквиру спољне политике Републике Србије, уз поштовање територијалног јединства и правог поретка Републике Србије. На основу изложене одредбе члана 181. Устава не може се извести право АП Војводине, као ни једне друге покрајине, да на основу Уставом допуштене сарадње са одговарајућим територијалним заједницама, буде члан европских и светских удружења региона.Наиме, уколико таква удружења имају карактер међународне организације, утолико се сарадња АП Војводине са таквом организацијом према Уставу мора одвијати посредством Републике Србије јер члан 97. тачка 1. Устава прописује да Република Србија уређује и обезбеђује односе са међународним организацијама из чега следи да се сви односи са међународним организацијама, без обзира на њихов карактер, одвијају посредством Републике Србије.

Члан 16. став 4.

Чланом 16. став 4. Статута предвиђено је да АП Војводина може основати представништва у регионима Европе и у Бриселу, уз сагласност Владе Републике Србије, ради промоције, унапређивања својих привредних, научних, образовних и туристичких капацитета, у складу са Уставом и законом. 
Изложена одредба Статута намеће посебно питање да ли према Уставу аутономне покрајине имају право да оснивају своја представништва? Устав у члану 181. предвиђа да аутономне покрајине сарађују са одговарајућим територијалним заједницама других држава, у оквиру спољне политике Републике Србије, уз поштовање територијалног јединства и правног поретка Републике Србије. Сарадња коју аутономне покрајине према Уставу могу да остварују не подразумева и отврање представништава и Статутом се не може уредити таква могућност, без обзира на одредбу према којој се представништва оснивају уз сагласност Владе Републике Србије. Наиме, Устав Републике Србије у члану 181. предвиђа истоветно решење за аутономне покрајине и јединице локалне самоуправе па би на основу системског тумачења следило да би и јединице локалне самоуправе могле да оснивају своја представништва и да штавише то своје право уреде својим статутом, што би био јединствен случај у историји светске уставности. Дакле, као што ни јединице локалне самоуправе на основу члана 181. Устава не могу да оснивају своја представништва, своја представништва не могу да оснивају ни аутономне покрајине. 

Међутим, чак и да сарадња коју Устав дозвољава подразумева могућност отварања представништва, одредба Статута  којом се предвиђа да АП Војводина може основати представништва у регионима Европе, односно у Бриселу не би била уставна јер би значила умањење нивоа права која Устав гарантује јер је Уставом, као што је истакнуто, предвиђено да АП Војводина сарађују са одговарајућим територијалним заједницама других држава, а не само са регионима Европе! 

У изложеној одредби члана 16. ст. 4. Статута посебну пажњу заслужује одређење према коме АП Војводина може основати представништва у регионима Европе и у Бриселу. Будући да Устав у изложеном члану 181. прописује да аутономне покрајине сарађују са одговарајућим територијалним заједницама и јединицама локалне самоуправе других држава, применом argumentum a contrario могло би да се стане на становиште да покрајине немају право да сарађују са наднационалним регионима, односно са територијалним заједницама које нису територијалне заједнице других држава. Штавише, уколико се уређује сарадња са регионима Европе, утолико је за такву сарадњу према члану 97. тачка 1. искључиво надлежна Република Србија јер је Европа, односно Европска, Унија наднационална, заправо супранационална организација, а односе са међународним организацијама, како обичним тако и онима супранационалног карактера, према изложеном члану 97. тачка 1. Устава, уређује и обезбеђује Република. Изложено a fortiori важи за представништва у Бриселу. Брисел је седиште ЕУ и НАТО, тако да свако представништво које би било отворено у Бриселу може да буде схваћено и као институционални оквир за сарадњу са међународним организацијама које у том граду имају своје седиште, а таква сарадња је према Уставу надлежност републичког нивоа власти.

Одредбом члана 16. став 4. Статута предвиђено је и да  АП Војводина може основати своја  представништва  ради промоције, унапређивања својих, између  осталог и научних капацитета. Чланом 183. став 2. у коме се изричито наводе све области друштвеног живота у коме АП Војводина може имати надлежности у питањима од покрајинског значаја која су одређена законом, уоште се наводи област науке. Истовремено, чланом 97. тачка 12. Устава је изричито прописано да се у искључивој надлежности Републике Србија налази комплетна област научног развоја..
Члан 17. став 1.

Чланом 17. став 1. Статута предвиђено је да је Војвођанска академија наука и уметности научна и уметничка установа од посебног значаја у АП Војводини.

Изложена одредба Статута није у складу са чланом 73. став 3.,  чланом 97. тачка  12. и чланом 183. став 2. Устава Републике Србије. Чланом 73. став 3. Устава предвиђено је да Република Србија подстиче и помаже развој науке, културе и уметности из чега следи да су области науке и уметности у којима се оснива Војвођанска академија наука и уметности у искључивој надлежности Републике. Такав став потврђује члан 97. тачка 12.Устава према коме Република, између осталог, уређује и обезбеђује научно-технолошки развој. Штавише, према члану 183. став 2. Устава, наука и уметност нису ни наведене међу областима друштвеног живота у којима аутономне покрајине уређују питања од покрајинског значаја у складу са законом. На основу свега изложеног, јасно је да АП Војводина нема изворних надлежности у области науке и уметности, па  у тим областима својим Статутом не може ни да предвиди  да уређује питања од покрајинског значаја. Самим тим, у питања од покрајинског значаја не спада одређивање установе која је у областима науке и уметности од посебног значаја за АП Војводину.

Члан 17. став 2. 

Чланом 17. став 2. Статута предвиђено је да Војвођанску академију наука и уметности оснива Скупштина АП Војводине покрајинском скупштинском одлуком, којом утврђује њену улогу, уређује њену делатност и начин остваривања.
Изложена одредба Статута, баш као ни став 1. истог члана Статута, није у складу са чланом 73. став 3., чланом 97. тачка 12. и чланом 183. став 2. Устава Републике Србије. Наиме, будући да области науке и уметности, према изложеним члановима Устава, не могу бити  у изворној надлежности аутономне покрајине јасно је да аутономна покрајина својим Статутом у тим областима не може ни да уређује питања од покрајинског значаја, а самим тим је јасно и да у питања од покрајинског значаја не спада питање надлежности за оснивање Војвођанске академије наука и уметности. На основу тога, није у складу са Уставом одредба којом се предвиђа да Војвођанску академију наука и уметности оснива Скупштина АП Војводине.
Изложена одредба члана 17. став 2. Статута није у складу ни са чланом 73. став 1. Устава. Према том члану Устава, научно и уметничко стваралаштво је у Републици Србији слободно. Међутим, научно и уметничко стваралаштво у оквиру противуставно предвиђене Војвођанске академије наука и уметности не може да буде слободно, уколико се Статутом, прописује да ће се покрајинском скупштинском одлуком којом се та установа оснива утврдити и њена улога и делатност. Будући да ће Скупштина АП Војводине на основу Статута моћи да утврђује улогу и делатност Војвођанске академије наука и уметности, јасно је да ће научно и уметничко стваралаштво бити стављени у функцију остваривања зацртане улоге и делатности, а то свавкако значи и нарушавање слободе научног и уметничког стваралаштва.

Члан 20.став 1.

Чланом 20. став 1. Статута предвиђено је да су при вршењу послова из надлежности АП Војводине, сви грађани једнаки у правима и дужностима, без обзира на расу, пол, место рођења, језик, националну припадност, вероисповест, политичко или друго уверење, образовање, социјално порекло, имовно стање или које друго лично својство.

Изложена одредба члана 20. Статута није у складу са чланом 21. став 1. Устава. Том одредбом Устав јамчи једнакост свих пред Уставом и законом. Будући да Устав гарантује једнакост свих пред Уставом и законом, јасно је да Статут, као подзаконски акт, не може да гарантује једнакост. У Србији су дакле сви једнаки пред Уставом и законом, а самим тим су једнаки и при вршењу послова из надлежности АП Војводине. Таква једнакост постоји на основу Устава, а не на основу Статута. 

На основу изложене одредбе члана 2. став 1. Статута у АП Војводини, при вршењу послова из надлежности Покрајине, у правима и дужностима су једнаки само грађани, док Устав у члану 21. став 1. прописује да су пред Уставом и законом једнаки сви. Имајући у виду изложену разлику између члана 21. става 1. Устава и члана 20. став 1. Статута,  јасно је да Стаут једнакост гарантује само грађанима чиме чини дискриминацију која је забрањена на основу члана 21. став 3. Устава. Штавише, будући да се у изложеној одредби члана 20. став 1. Статута предвиђа да су при вршењу послова из надлежности АП Војводине, сви грађани једнаки у правима и дужностима и имајући у виду да Статут у многим својим одредбама под грађанима подразумева грађане АП Војводине, као нову, Уставу непознату категорију, јасно је да члан 20. став 1. Статута врши дискриминацију и грађана Србије који не спадају у грађане АП Војводине који су једнаки при вршењу послова из надлежности АП Војводине.
Једнакост није само општи основ уживања људских права, већ је и индивидуално право – осим што су на основу Устава сви једнаки пред Уставом и законом, у Републици Србији свако има и индивидуално право да буде третиран једнако са другима. Уколико се једнакост схвати и као индивидуално право, утолико је јасно да статутарно прокламовање једнакости није у складу ни са чланом 79. став 2. Устава, као ни са чланом 183. став 3. Устава. Чланом 79. став 2. Устава предвиђено је да се у складу са Уставом, на основу закона, покрајинским прописима могу установити додатна права припадника националних мањина. Будући да Устав предвиђа да се додатна права покрајинским прописом могу установити само за припаднике националних мањина, и то само у складу са Уставом и на основу закона, јасно је да се покрајинским прописом какав је Статут не може установити једнакост као додатно право друге категорије субјеката, у овом случају грађана АП Војводине. Статутом АП Војводине није могуће  установити права која по свом карактеру нису мањинска. Чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења покрајини да обезбеђује додатна и допунска људска права јер то, по својој природи, није старање о остваривању, већ уређивања људских права!

Члан 20. став 2.

Чланом 20. став 2. Статута предвиђено је да је забрањена свака дискриминација, непосредна или посредна, на било ком основу, a нарочито на основу расе, пола, националне припадности, социјалног порекла, места рођења, вероисповести, политичког или другог уверења, имовног стања, културе, језика, старости и психичког или физичког инвалидитета.

Будући да је Устав Србије у изложеном члану 21. став 1. гарантује једнакост свих пред Уставом и законом и прописује забрану дискриминације, јасно је да су у Србији сви грађани једнаки на основу Устава, на основу кога је забрањена и дискриминација, а не на основу Статута и да се Статутом не може прописивати забрана дискриминације. 

Члан 20. став 3. 

Чланом 20. став 3. Статута предвиђено је да се не сматрају дискриминацијом мере које АП Војводина може увести у економском, социјалном, културном и политичком животу ради постизања пуне равноправности између припадника заједница и група који су због своје различитости у неповољнијем положају од грађана који припадају већинској заједници.

Изложена одредба Статута је у супротности са члановима 21. став 4. и 76. став 3. Устава Републике Србије. У наведеним члановима Устава Републике Србије предвиђено је да се не сматрају дискриминацијом посебне мере које Република Србија може увести ради постизања пуне равноправности лица или групе лица која су суштински у неједнаком положају са осталим грађанима (члан 21. став 4. Устава), односно да се не сматрају дискриминацијом посебни прописи и привремене мере које Република Србија може увести у економском, социјалном, културном и политичком животу, ради постизања пуне равноправности између припадника националне мањине и грађана који припадају већини, ако су усмерене на уклањање изразито неповољних услова живота који их посебно погађају. Судећи на основу изложених уставних одредби, доносилац мера чији је циљ постизање пуне равноправности може искључиво да буде Република Србија.  Штавише, предвиђањем да АП Војводина уводи мере за постизање пуне равноправности у економском, социјалном и политичком животу, односно у областима друштвеног живота које нису у њеној надлежности, АП Војводина самостално преузима надлежности у тим областима, без законског основа и прецизног утврђивања граница њиховог вршења

Члан 21. став 1.

Чланом 21. став 1. Статута прописано је да ради стабилног демографског развоја, АП Војводина обезбеђује додатна и допунска права и заштиту, односно виши степен заштите породице, права деце, трудница, мајки током породиљског одсуства и самохраних родитеља са децом. 

Неуставно је да АП Војводина преко својих органа „обезбеђује додатна и допунска права и заштиту, односно виши степен заштите“. Није јасно о каквим додатним и допунским правима је реч, нити у односу на шта, или кога се обезбеђује виши степен заштите породице, права деце, трудница, мајки током породиљског одсуства и самохраних родитеља са децом. Уколико је реч о додатним и допунским правима у односу на закон и вишем степену заштите у односу на закон, тачније у односу на остале породице, децу, труднице, мајке и самохране родитеље са децом у Србији, а само се на тај начин може тумачити изложена одредба Статута, утолико се таквим одређењем нарушава уставно начело о једнакости грађана пред законом  (члан 21. став 1. Устава). Није јасно наиме како је могуће осигурати једнакост грађана пред законом уколико се појединим лицима подзаконским актом какав је Статут обезбеђују „додатна и допунска права“ и „виши степен заштите“. Будући да ће одређене категорије лица моћи да уживају различита права, јасно је да је нарушена једнакост грађана. 

Изложена одредба Статута није у складу ни са чланом 79. став 2. Устава, као ни са чланом 183. став 3. Устава. Чланом  79. став 2. Устава предвиђено је да се у складу са уставом, на основу закона, покрајинским прописима могу установити додатна права припадника националних мањина. Будући да Устав предвиђа да се додатна права покрајинским прописом могу установити само за припаднике националних мањина, и то само у складу са Уставом и на основу закона, јасно је да се покрајинским прописом какав је Статут не могу установљавати додатна права другим категоријама субјеката, односно установити права која по свом карактеру нису мањинска. Чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења покрајини да обезбеђује додатна и допунска права јер то, по својој природи, није старање о остваривању, већ уређивања људских права! Према члану 97. тачка 2. Устава Република уређује и обезбеђује остваривање и заштиту слобода и права грађана.  

Члан 22.

Чланом 22. Статута предвиђено је да припадници националних заједница које чине бројчану мањину у укупном становништву АП Војводине, уживају посебну заштиту и сва права која су актима Републике Србије гарантована националним мањинама и припадницима националних мањина.

Изложени члан Статута супротан је слову и духу Устава Републике Србије из најмање два разлога. Супротан је Уставу најпре због тога што Устав Републике Србије не познаје категорију „националне заједнице“, већ се у њему користи само појам „националне мањине“ и развија само концепт права и заштите националних мањина (видети примедбе на члан 6. Статута). Штавише, изложени члан је  још једна одредба Статута која има за циљ да се АП Војводина учини гарантом права и нивоом организовања јавне власти који јамчи заштиту права. Другим речима, уместо да уживају права зато што им их гарантује држава Србија која по члану 97. тачка 2. Устава уређује и обезбеђује остваривање и заштиту слобода и права, припадници националних мањина та права и заштиту уживају у измењеном својству, као припадници нове категорије „националних заједница“ јер им то гарантује Статут АП Војводине. То се ни у ком случају не може сматрати ни установљењем додатних права припадника националних мањина која аутономна покрајина може да установи. Чланом 79. став 2. Устава предвиђено је да се у складу са уставом, на основу закона, покрајинским прописима могу установити додатна права припадника националних мањина, али преименовање националних мањина у националне заједнице и статутарно гарантовање уживања свих права која припадници мањина иначе уживају на основу Устава нема карактер установљења додатних мањинских права, на начин на који их је према Уставу могуће установити покрајинским прописима, већ је реч о суштинској измени природе права која се уживају и правног акта на основу кога се уживају.
Члан 23. став 1.
Чланом 23. став 1. Статута предвиђено је да се достигнути ниво људских и мањинских права, као и индивидуалних и колективних, не може смањивати.
Изложена одредба Статута није у складу са чланом 20. став 2., чланом 79. став 2., чланом 97.тачка 2. и чланом 183.став 3. Устава  Републике Србије. 

Устав Србије у члану 20. став 2. предвиђа да се достигнути ниво људских и мањинских права не може смањивати. Уколико Устав у члану 20.став 2. гарантује да се достигнути ниво људских и мањинских права у Републици Србији не може смањивати, утолико је јасно да статутарно гарантовање достигнутог нивоа људских и мањинских права суштински мења природу гарантовања достигнутог нивоа људских и мањинских права и правног акта који гарантује достигнути ниво људских и мањинских права. Штавише, за разлику од изложене одредбе члана 20. став 2. Устава, одредба члана 23. став 1. Статута чини разлику између људских и мањинских права, са једне и индивидуалних и колективних права, са друге стране.

Чланом 79. став 2. Устава предвиђено је да се у складу са уставом, на основу закона, покрајинским прописима могу установити додатна права припадника националних мањина. Будући да Устав предвиђа да се додатна права покрајинским прописом могу установити само за припаднике националних мањина, и то само у складу са Уставом и на основу закона, јасно је да се покрајинским прописом какав је Статут не може гарантовати достигнути ниво људских и мањинских права. Чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења аутономној покрајини да гарантује достигнути ниво људских и мањинских права јер то, по својој природи, није старање о остваривању, већ уређивања људских права! Према члану 97. тачка 2. Устава Република уређује и обезбеђује остваривање и заштиту слобода и права грађана, тако да аутономна покрајина не може да буде гарант достигнутог нивоа људских и мањинских права. Штавише, уколико се одредба члана 23. став 1. Статута односи на гарантовање достигнутог нивоа права која АП Војводина обезбеђује на основу члана 21. став 1., члана 23. став 2. и других одредби Статута, утолико је јасно да је и гарантовање достигнутог нивоа тих права противуставно из  најмање два разлога. Најпре,  зато што је и јемчење тих права противуставно (видети примедбе за те чланове Статута), а затим и зато што се подзаконским прописом какав је Статут не може онемогућавати да се законом, одлуком Уставног суда, или чак и Уставом, промене, или укину права која су противуставно прокламована самим Статутом.
Члан 23. став 2. 

Чланом 23. став 2. Статута предвиђено је да АП Војводина може обезбедити додатна или допунска права, односно поставити виши степен заштите права припадника националних заједница које чине бројчану мањину у укупном становништву АП Војводине. Изложена одредба Статута није у складу са чланом 79. став 2. Устава. Чланом 79. став 2. Устава предвиђено је да се у складу са уставом, на основу закона, покрајинским прописима могу установити додатна права припадника националних мањина. Изложена одредба Статута није у складу са Уставом не само због тога што националне мањине преводи у уставно непознату категорију „националних заједница“, већ и због тога што посредством одређења да се обезбеђује виши степен заштите уводи разликовање између самих националних мањина у Републици Србији, па и имплицира да су све националне мањине у Републици Србији националне заједнице. 

Члан 23. став 3. 

Чланом 23. став 3. Статута прописано је да АП Војводина прати остваривања људских права из става 1. овог члана и обезбеђује њихово остваривање и заштиту у случају када та заштита није обезбеђена на републичком или локалном нивоу.

Изложена одредба Статута није у складу са чланом 22., чланом 97. тачка 2. и чланом 183. став 3. Устава Републике Србије. 

Чланом 22. Устава који уређује заштиту људских и мањинских права и слобода предвиђено је да свако има право на судску заштиту ако му је повређено или ускраћено неко људско или мањинско право зајмчено Уставом, као и право на уклањање последица које су повредом настале (став 1.), а да грађани имају и право да се обрате међународним институцијама ради заштите својих слобода и права зајамчених Уставом (став 2.). На основу изложеног члана Устава, јасно је да се заштита људских и мањинских права у првом реду врши кроз судску заштиту.  Будући да је судска власт једна од грана државне власти и  да је јединствена на територији Републике Србије,  јасно је и да је Република искључиво надлежна да уреди и обезбеди заштиту слобода и права што се изричито и прописује у члану 97. тачка 2. Устава. Такође, јасно је да АП Војводина не може да обезбеди заштиту људских права, а нарочито да то не може у случају када та заштита није обезбеђена на републичком нивоу. Штавише, према члану 170. Устава Уставни суд у поступку по уставној жалби обезбеђује заштиту људских и мањинских права када се појединачним актима или радњама повређују или ускраћују људска или мањинска права, ако су исцрпљена или нису обезбвеђена друга правна средстава за њихову заштиту, па је јасно да на основу Устава никада не може да дође до ситуације да заштита људских права није обезбеђена на републичком нивоу!

Чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења аутономној покрајини да обезбеђује заштиту људских и мањинских права.

Члан 24. ставови 1. и 2.

Чланом 24. Статута предвиђено је да у покрајинским органима и организацијама, припадници националних заједница у АП Војводини треба да буду заступљени сразмерно њиховој заступљености у становништву на подручју рада покрајинских органа односно организација (став 1) и да су на основу  покрајинске скупштинске одлуке Скупштина АП Војводине и  Влада АП Војводине дужни да предузму посебне мере и активности с циљем постизања сразмерне заступљености у случају постојања несразмерне заступљености припадника различитих националних заједница у одређеним покрајинским органима односно организацијама (став 2.).

Изложене одредбе Статута АП Војводине уводе заправо обавезу обезбеђивања сразмерне националне заступљености у покрајинским органима и организацијама.

Изложена одредба Статута није у складу са Уставом Републике Србије најпре због тога што Устав Републике Србије прави јасну разлику између сразмерне и  одговарајуће заступљености припадника националних мањина које везује за учешће мањине у различитим видовима јавног живота. Наиме, Устав Републике Србије у члану 180. став 4. прописује да се у аутономним покрајинама у којима живи становништво мешовитог националног састава,  омогућује  сразмерна заступљеност националних мањина у скупштинама, у складу са законом, док у члану 77. став 2. Устав предвиђа да се при запошљавању у државним органима, јавним службама, органима аутономне покрајине и јединица локалне самоуправе води рачуна о националном саставу становништва и одговарајућој заступљености припадника националних мањина. Дакле, Устав Републике Србије јасно предвиђа да се у скупштини АП Војводине, будући да је она аутономна покрајина у којој живи становништво мешовитог националног састава, мора омогућити сразмерна заступљеност националних мањина, у складу са законом, док се при запошљавању у покрајинским органима води рачуна о националном саставу и одговарајућој заступљености.  За разлику од изложених одредби Устава, Статут АП Војводине сразмерну заступљеност везује за све покрајинске органе и организације. Штавише, изложена одредба Статута, будући да се односи на покрајинске органе, а тиме и Скупштину АП Војводине, није у складу са Уставом Републике Србије и због тога што члан 180. став 4. Устава јасно прописује да се сразмерна заступљеност у Скупштини АП омогућује у складу са законом, док Статут прописује да мере за постизање сразмерне заступљености предузима Влада АП Војводине, на основу покрајинске скупштинске одлуке. Јасно се може закључити да такве мере, уколико се не предузимају на основу закона, односно ако их предузимају покрајински органи на основу покрајинске одлуке, могу да утичу на једнакост и равноправност грађана у Републици Србији.

Члан 25. став 1.

Чланом 25. став 1. Статута предвиђено је да припадници националних заједница које чине бројчану мањину у укупном становништву АП Војводине, путем изабраних националних савета остварују облик аутономије, оснивају установе, самостално одлучују или учествују у одлучивању у питањима из области образовања, културе, употребе језика и информисања.

Изложена одредба Статута није у складу са чланом 75. став 3. Устава. Тим чланом Устава предвиђено је да ради остварења права на самоуправу у култури, образовању, обавештавању и службеној употреби језика и писма, припадници националних мањина могу изабрати своје националне савете, у складу са законом. Уколико се упореде изложене одредбе Устава и Статута, утолико се пажљивијим сагледавањем и систематским тумачењем може закључити да је  одредба Статута у супротности са споменутим чланом Устава. Члан 75. став 3. Устава предвиђа да припадници националних мањина могу изабрати своје националне савете ради остварења права на самоуправу у култури, образовању, обавештавању и службеној употреби језика и писма. Са друге стране, Статут предвиђа да припадници мањина, заправо «националних заједница» како их Статут противуставно назива, преко изабраних националних савета не само да самостално одлучују или учествују у одлучивању у питањима из области образовања, културе, употребе језика и информисања, већ остварују и «облик аутономије», не прецизирајући притом о каквој је аутономији реч. Дакле, уставни концепт самоуправе која се припадницима мањина гарантује у области образовања, културе, обавештавања и службене употребе језика и писма, проширује се «обликом аутономије» који се чак и нормативно раздваја од самосталног одлучивања или учествовања у одлучивању у питањима из области образовања, културе, употребе језика и информисања, без јасног одређивања природе, садржине и смисла таквог «облика аутономије». 

Изложена одредба Статута није у складу ни са чланом 79. Устава Републике Србије који, између осталог, предвиђа да припадници националних мањина имају право на оснивање приватних образовних установа. Будући да изложена одредба Статута прописује да припадници националних заједница путем изабраних националних савета оснивају установе, може да се закључи да Статут противуставно онемогућава припаднике националних мањина да самостално оснивају приватне образовне установе што је прво које они уживају непосредно на основу Устава. Штавише, по својој садржини и природи, изложена одредба Статута представља уређивање начина остваривања права припадника националних мањина на оснивање установа. Начин остваривања уставног права припадника националних мањина на оснивање образовних установа се према члану 18. став 2. Устава може прописати само законом, али не и подзаконским актом какав је Статут АП Војводине.

Члан 25. став 2.

Чланом 25. став 2. Статута прописано је да АП Војводина у оквиру својих права и дужности поверава вршење појединих послова националним саветима или их укључује у одлучивање о питањима из става 1. овог члана и обезбеђује средства за вршење тих послова.

Одређење према коме АП Војводина поверава вршење појединих послова националним саветима није у складу са чланом 178. став 2. Устава. Изложена одредба Статута није у складу са наведеном одредбом Устава из два разлога. Најпре зато што Устав у члану 178. став 2. не предвиђа могућност да аутономна покрајина повери послове националним саветима националних мањина, већ само јединицама локалне самоуправе, а затим  и што  Устав у одредби члана 178. став 2. предвиђа да аутономна покрајина јединицама локалане самоуправе може да повери само поједина питања из своје надлежности, али не и поједине послове без навођења да ли је реч о изворним или пренесеним пословима који су подвргнути потпуно другачијем правном режиму. 

Члан 26. став 1.

Чланом 26. став 1. Статута предвиђено је да су у органима и организацијама АП Војводине у службеној употреби српски језик и ћириличко писмо, мађарски, словачки, хрватски, румунски и русински језик и њихова писма, у складу са законом и покрајинском скупштинском одлуком. 

Изложена одредба Статута није у складу са чланом 10. Устава Републике Србије.  Најпре, треба истаћи да је службена употреба српског језика и ћирилице утврђена чланом 10. став 1. Устава. У ставу 2. члана 10. Устав изричито прописује да се службена употреба других језика и писама уређује законом, на основу Устава, што онемогућава да се питање службене употребе језика и писма националних мањина уређује Статутом АП Војводине. 

Службена употреба језика и писма се не налази ни  међу областима друштвеног живота у којима, према члану 183. став 2. Устава аутономна покрајина уређује питања од покрајинског значаја.  На основу тога, јасно је да статутарно уређивање материје службене употребе језика и писма није у складу са изложеном одредбом члана 183. став 2. Устава.

Члан 26. став 2. 

Овом одредбом Статута предвиђено је да ће се примена латиничког писма српског језика у органима и организацијама АП Војводине уредити покрајинском скупштинском одлуком у складу са законом. Изложена одредба Статута није у складу са чланом 10. став 2. Устава Републике Србије пошто  Устав у тој одредби предвиђа да ће се службена употреба других писама осим ћирилице, уредити законом, а не покрајинском скупштинском одлуком или било којим другим подзаконским актом. 

Члан 27. алинеја 5

Чланом 27. алинеја 5. Статута предвиђено је да АП Војводина путем својих органа, између осталог, уређује службену употребу језика и писма у органима и организацијама чији је оснивач. Изложено решење није у складу са чланом 10. и чланом 183. став 2. Устава Републике Србије из разлога који су наведени у образложењу неуставности члана 26. Статута.

Члан 27. алинеја 12.

Чланом 27. алинеја 12. Статута предвиђено је да АП Војводина путем својих органа, између осталог, одлучује о задуживању АП Војводине. Изложена одредба није у складу са чланом 93. Устава Републике Србије који предвиђа да аутономна покрајина може да се задужује  и да се услови и поступак задуживања уређују искључиво законом. Уколико Устав предвиђа да се услови и поступак задуживања аутономне покрајине уређују законом, утолико је јасно да статутарно регилисање начина и доношења одлуке о задуживању није у складу са Уставом.

Члан 28. став 1.

Чланом 28. став 1. Статута предвиђено је да међусобни односи републичких и покрајинских органа при извршавању закона и других републичких прописа заснивају се на Уставом, законом и Статутом предвиђеним правима и обавезама републичких и покрајинских органа и на њиховој сарадњи. Изложена одредба Статута није у складу са Уставом јер се међусобни однос између републичких и покрајинских органа регулише Уставом и законом, али не и подзаконским актом какав је Статут АП Војводине. Такође, изложена одредба Статута није у складу са чланом 136. став 1. Устава. Наиме, органи који извршавају законе и друге републичке прописе, осим Владе Републике Србије и извршног органа аутономне покрајине, су и органи државне управе. Према члану 136. став 1. Устава,  државна управа је самостална и везана Уставом и законом. Будући да је државна управа везана Уставом и законом, није у складу са Уставом  статутом уређивати однос републичких и покрајинских органа, нити прописивати да се Статутом могу предвиђати права и обавезе републичких органа. 

Члан 28. став 2. 

Чланом 28. став 2. Статута прописано је да ради законитог, успешног и несметаног обављања послова из своје надлежности, АП Војводина може предложити оснивање Сталне мешовите комисије састављене од представника органа Републике Србије и органа АП Војводине.

Изложена одредба Статута није у складу са Уставом. Устав Србије не предвиђа постојање Стална мешовита комисија као облика сарадње покрајинских и републичких органа ради законитог обављања послова из надлежности аутономне покрајине која се може образовати само на иницијативу аутономне покрајине, већ предвиђа искључиво могућност  надзора над радом органа аутономне покрајине (члан 186. Устава), као и право на заштиту покрајинске аутономије пред Уставним судом (члан 187. Устава). Из изложене одредбе Статута се види само да се Комисија може формирати на иницијативу АП Војводине, а не и Републике Србије, и да ће јој састав у том случају бити мешовит, али  не и каква су јој овлашћења, да ли ће јој састав бити паритетан или не, како ће доносити одлуке итд. Сва та питања морају бити уређена неким актом, али се на основу изложене одредбе Статута не зна чак ни којим актом и ко је овлашћен да га донесе. 

Члан 29.
Члан 29. Статута није у складу са низом одредби Устава Републике Србије. Чланом 29. Статута уређују се надлежности АП Војводине. АП Војводина према Уставу Републике Србије не може да својим актом уређује своје надлежности. Устав у члану 183. став 1. предвиђа да аутономне покрајине у складу са Уставом и својим статутом уређују надлежност, избор и рад органа и служби које оснивају, а не надлежности саме аутономне покрајине.

Чланом 29. тачка  2. Статута предвиђено је да је АП Војводина надлежна за послове у области регионалног развоја. Имајући у виду да Устав у 183. став 2. тачка 1. прописује да аутономна покрајина, у складу са законом, уређује питања од покрајинског значаја у области просторног планирања и развоја, јасно је да као извороне послове покрајина не би могла да обавља послове регионалног развоја и изградње објеката. Устав у члану 97. тачка 12. изричито прописује да Република, између осталог, уређује и обезбеђује развој Републике Србије, политику и мере за подстицање равномерног развоја појединих делова Републике Србије, укључујући и развој недовољно развијених подручја. Полазећи од изложених одредби члана 183.став 2. тачка 1. и члана 97. тачка 12. Устава, јасно је да нису уставна решења садржана у члану 29. тачка 2. Статута, а посебно решења о успостављању Развоје банке АП Војводине и о оснивању организације које се баве успостављањем равномерног регионалног развоја. Такође,  није у складу са Уставом Републике Србије ни одредба тачке 2 овог члана Статута којом се предвиђа да АП Војводина  развија административне капацитете локалне самоуправе с циљем успешног коришћења структурних и кохезионих фондова Европске уније. Развој административних капацитета локалне самоуправе не може да буде надлежност аутономне покрајине, а нарочито не у случају да је тај развој с циљем успешног коришћења структурних и кохезионих фондова Европске уније јер се такви фондови могу користити само посредством органа Републике Србије

Тачком 3. члана 29. Статута предвиђено је између осталог да АП Војводина доноси, спроводи и надзире мере аграрне политике. Та одредба није у складу са чланом 123. Устава према којој Влада Републике Србије утврђује и води политику. Утврђивање и вођење било које политике је републичка надлежност  јер спада у извршну власт чије се вршење не може поверити нижим политичко-територјалним јединицама. Чланом 137. став 1. Устава предвиђено је да се у интересу ефикаснијег и рационалнијег остваривања права и обавеза грађана и задовољавања њихових потреба од непосредног интереса за живот и рад, законом може поверити обављање одређених послова из надлежности Републике Србије аутономној покрајини, али је ту реч само о пословима државне управе у које, будући да су део извршне власти, не спадају послови доношења, спровођења и надзирања мера одређене политике, нити се ти послови могу самоутврдити Статутом АП Војводине који је подзаконски општи акт.

Тачком 5. члана 29. Статута предвиђено је да АП Војводина уређује, унапређује и обезбеђује заштиту животне средине у складу са Уставом, потврђеним међународним уговором и законом. Изложена одредба није у складу са чланом 183. став 2. тачка 1. Устава којом је предвиђено да аутономне покрајине у складу са законом уређују питања од покрајинског значаја у области заштите животне средине. Изложеном одредбом Устава јасно је одређено да аутономна покрајина у сфери заштите животне средине уређује питања од покрајинског значаја у складу са законом, што значи да законом треба да буду одређена питања од покрајинског значаја у тој области, а не да се Статутом предвиди да аутономна покрајина уређује, унапређује и обезбеђује заштиту животне средине. Статутом, супротно изричитој уставној одредби, одређује се да АП Војводина уређује читаву област заштите животне средине за територију АП Војводине, а не питања од покрајинског значаја. Штавише, изложена уставна одредба члана 183. став  2. тачка 2. предвиђа да аутономна покрајина уређује питања од покрајинског значаја, а не и да обезбеђује заштиту животне средине. Такође, будући да је овом одредбом Статута предвиђено да АП Војводина уређује и обезбеђује заштиту животне средине и то као изворни посао, јасно је да такво решење није у складу ни са чланом 97. тачка 9. Устава којом је предвиђено да Република Србија уређује и обезбеђује систем заштите и унапређења животне средине.

Тачком 6. алинеја 3. члана 29. Статута предвиђено је да АП Војводина учествује у одлучивању о коришћењу природних богатстава и минералних сировина на свом подручју и стара се о њиховом унапређивању и коришћењу. Изложена одредба Статута није у складу са чланом 87. став 1. Устава према коме су природна богатства у државној својини. Будући да је коришћење један од елемената својине, а да су природна богатства у својини Републике, јасно је да Република одлучује о коришћењу природних богатстава  и да аутономна покрајина не може својим Статутом да опредељује ко одлучује о коришћењу имовине која је у државној својини тим пре што се чланом 87. став 3. Устава изричито прописује да се природна богатства користе под условима и на начин предвиђен законом.  
Тачком 9. алинеја 5. члана 29. Статута предвиђено је да АП Војводина обезбеђује остваривање права на образовање на матерњем језику припадницима националних заједница које чине бројчану мањину у укупном становништву АП Војводине на свим нивоима образовања. Изложена одредба није у складу са чланом 79. Устава према коме припадници националних мањина имају право на школовање на свом језику у државним установама и установама аутономних покрајина, у складу са законом. Устав јамчи право припадника националних мањина на школовање на свом језику, а не и на образовање на свим нивоима образовања. Такође, чланом 183. став 3. Устава предвиђено је да се аутономне покрајине старају о остваривању људских и мањинских права, у складу са законом. Изложена уставна одредба која допушта да се аутономне покрајине старају о остваривању људских и мањинских права не може да има значење овлашћења аутономној покрајини да обезбеђује остваривање појединих мањинских права.
Тачком 10. алинеја 1. члана 29. Статута предвиђено је да АП Војводина  ближе уређује поједина питања у науци, иновацијама и технолошком развоју у складу са Уставом, потврђеним међународним уговорима и законом. Будући да наука и технолошки развој не спадају у области друштвеног живота у којима,  у складу са чланом 183. став 2. Устава покрајина може да уређује питања од покрајинског значаја, јасно је да тачка 10. алинеја 1. члана 29. Статута није у складу са Уставом. Наиме, у области науке и технолошког развоја аутономна покрајина не може да има изворне надлежности, а самим тим не може ни да уређује поједина питања! То проистиче и из члана 97. тачка 12. Устава према коме Република уређује и обезбеђује научно-технолошки развој, као и из члана 73. став 3. Устава према коме Република Србија подстиче и помаже развој науке.

Тачком 12. алинеја 2. члана 29. Статута прописано је да АП Војводина утврђује јавни интерес грађана АП Војводине у области јавног информисања и радиодифузије и ближе уређује услове и начин обављања делатности покрајинског јавног радиодифузног сервиса. Изложена одредба није у складу са чланом 50. став 2. Устава према коме се телевизијске и радио-станице оснивају у складу са законом. Уколико се телевизијске и радио-станице оснивају у складу са законом, утолико је јасно да се подзаконским актом не могу уређивати услови и начин обављања делатности покрајинског јавног радиодифузног сервиса.

Тачком 14. алинеја 2. члана 29. Статута  предвиђено је да АП Војводина ближе уређује службену употребу језика и писама националних заједница које чине бројчану мањину у укупном становништву АП Војводине, у складу са законом. Изложена одредба није у складу са чланом 10. Устава (видети примедбе у вези са чланом 26. Статута).

Тачком 14. алинеја 3. члана 29. Статута предвиђено је да АП Војводина остварује сарадњу с црквама и верским заједницама на територији АП Војводине и помаже њихове делатности које врше у јавном интересу. Изложена одредба Статута није у складу са чланом 44. став 2. Устава из кога проистиче да се делатности цркава и верских заједница уређује законом. Будући да се делатност цркава и верских заједница, а нарочито делатност која се врши у јавном интересу, обавља у складу са законом, јасно је да АП Војводина не може да помаже делатности које цркве и верске заједнице врше у јавном интересу јер не може самостално, без законског регулисања, да процењује шта се сматра јавним интересом. 

Тачком 14. алинеја 4. члана 29. Статута предвиђено је да се АП Војводина стара о остваривању и унапређивању политике у области равноправности полова у АП Војводини. Изложена одредба није у складу са чланом 15., чланом 123.  и  чланом 183. став 2. Устава Републике Србије. Разлози због којих ова одредба није у складу са наведеним члановима Устава образложени су у примедбама на члан 8. Статута.

Тачком 14. алинеја 5. члана 29. Статута  предвиђено је да се АП Војводина стара о остваривању политике у области рада и запошљавања на територији АП Војводине. Према члану 183. став 3. Устава Републике Србије, аутономне покрајине могу да се старају о остваривању људских и мањинских права, али не и о остваривању политике.

Тачком 14. алинеја 6. члана 29. Статута предвиђено је да АП Војводина предлаже мрежу судова на територији АП Војводине. Изложена одредба омогућава да АП Војводина предлагањем мреже судова на њеној територији учествује у уређењу организације судске власти. Такво решење није у складу са Уставом на два начина. Најпре, треба истаћи да изложена одредба Статута није у складу са чланом 143. став 2. Устава према којој се оснивање, организација, надлежност, уређење и састав судова уређују законом.  Дакле, реч је о посебном закону којим се на једнообразан начин за читаву Србију и целокупну њену територију уређује организација и надлежност судова тако да се Статутом не може уређивати надлежност АП Војводине да на било који начин учествује у уређењу организације судова, па и њихове месне надлежности. Такође, на основу члана 182. став 1. Устава према коме су аутономне покрајине аутономне територијалне заједнице основане Уставом, у којима грађани остварују право на покрајинску аутономију, јасно је да територија аутономне покрајине не може и не сме на било који начин да буде релевантна за организацију судске власти јер право грађана на покрајинску аутономију не подразумева и судску аутономију и постојање судова аутономне покрајине. С обзиром на то да се на основу члана 143. став 2. Устава оснивање, организација, надлежност, уређење и састав судова уређују законом, а да на основу члана  107. став 1. Устава право законодавне иницијативе између осталих има и скупштина аутономне покрајине, постоји могућност да АП Војводина у складу са Уставом предлагањем закона из области судске власти утиче између осталог и на питање уређења мреже судова на својој територији.  Међутим, није у складу са Уставом прописивање обавезног предлога аутономне покрајини  при утврђивању мреже судова која се односи на територију АП Војводине, што се управо чини изложеном одредбом Статута. 

Члан 30. став 1.

Чланом 30. став 1. Статута предвиђено је да Скупштина АП Војводине може донети пропис за привремено извршавање републичког закона на територији покрајине, уколико надлежни републички органи нису донели такав правни акт у роковима предвиђеним законом.

Изложена одредба Статута омогућава да АП Војводина привремено преузме власт доношења подзаконских општих аката за извршавање републичких закона на својој територији. Међутим, системским тумачењем Устава може се доћи до закључка да покрајина уређује  питања од покрајинског значаја у областима из члана 183. став 2. Устава; уређење и надлежност својих органа и јавних служби према члану 179. Устава;  симболе покрајине и начин њиховог коришћења према члану 183. ст. 4. Устава, али не и извршавање закона! Штавише, Устав у члану 178. став 1. предвиђа да Република Србија може законом поверити аутономним покрајинама поједина питања из своје надлежности. Будући да Република може да повери поједина питања из своје надлежности, јасно је да је генерално статутарно овлашћење аутономној покрајини да доноси све врсте подзаконских општих аката није у складу са Уставом!
У изложеној одредби Статута, посебну пажњу привлачи одређење према коме Војводина то може да учини уколико надлежни органи Републике Србије не донесу пропис за извршавање закона. Будући да надлежни орган Републике Србије који доноси прописе за извршавање закона може да буде и Влада, јасно је да изложена одредба Статута није у складу са чланом 123. тачка 2. и 3. Устава према коме Влада извршава законе и друге опште акте Народне скупштине  и доноси уредбе и друге опште акте ради извршавања закона.

Изложена одредба Статута није уставна ни у случају да се под надлежним органом Републике који пропусти да донесе пропис за извршавање закона сматра и орган државне управе. Наиме, извршавање закона доношењем прописа за извршавање спада у посао државне управе који је као такав одређен законом и за чије су вршење у првом реду надлежни органи државне управе и то само када су изричито овлашћени за доношење прописа законом, или прописом Владе. У правном поретку Републике Србије, у случају да се извршавање закона повери другим органима, може се поверити само доношење појединих прописа, баш као што и органи државне управе могу да доносе прописе само када су на то изричито овлашћени законом, или прописом Владе. У сваком конкретном случају, поверавање извршавања закона другим органима у односу на органе државне управе, значи поверавање тачно одређеног прописа који, према члану 53. став 1. Закона о државној управи, по природи и називу, мора да одговара прописима који доносе органи државне управе, тако да је јасно да из природе читавог уставноправног система проистиче да није могуће дати генерално овлашћење аутономној покрајини да доноси прописе за извршавање закона уместо органа државне управе, у случају да они пропусте да донесу одговарајући пропис, јер су органи државне управе за доношење таквих прописа овлашћени у сваком конкретном случају. 

Генералним овлашћењем аутономној покрајини да доноси прописе за извршавање закона, у правном поретку Републике, ствара се нова, чудна и уставно непозната категорија правних аката. На основу изложене одредбе Статута није јасно којим актима ће АП Војводина уредити извршавање закона на својој територији, каква је тачно правна снага таквих аката, у којем службеном гласилу ће бити објављени ти акти, какав је однос према другим општим правним актима у правном поретку Републике, нити који орган АП Војводине ће доносити такве акте, што све утиче на правну сигурност грађана!  Штавише, таквим уређивањем извршавање закона није једнообразно на читавој територији Републике Србије што може да утиче на једнообразно остваривање права и слобода и једнакост грађана. 

Члан 30. став 2.

Чланом 30. став 2. Статута је предвиђено да покрајински правни акт којим се привремено регулише извршавање републичког закона престаје да важи даном ступања на снагу одговарајућег републичког прописа. У изложеној одредби Статута је спорно прописивање да такви акти престају да важе ступањем на снагу одговарајућег прописа надлежног органа Републике Србије. Такво одређење је спорно пошто  према члану 197. став 1. Устава општи акти не могу да имају повратно дејство, тако да је јасно да би доношењем републичког прописа и престанком важења покрајинског прописа којим је привремено уређено извршавање закона значило и опстајање свих правних последица произашлих из примене прописа који је ради извршавања закона донела АП Војводина јер општи акт надлежног републичког органа не би могао да има повратно дејство! 
Члан 31.

Чланом 31. Статута је предвиђено да АП  Војводина може својом покрајинском скупштинском одлуком поверити јединицама локалне самоуправе и националним саветима националних мањина обављање поједих послова из своје надлежности.   Изложена одредба Статута је у супротности са чланом 178. став 2. Устава којим је прописано  да аутономна покрајина  може одлуком  да повери поједина питања из своје надлежности само јединицама локалне самоуправе, међутим, не и националним саветима националних мањина. Такође, изложена одредба Статута је супротна наведеној уставној одредби и због тога што аутономна покрајина јединицама локалне самоуправе може да повери само поједина питања из своје надлежности, али не и поједине послове из своје надлежности, чиме се отвара могућност да АП Војводина поред послова које спадају у њену изворну надлежност, поверава јединицама локалне самоуправе и послове које јој је Република поверила из њене надлежности. Такво решење није у складу ни са чланом 178. став 1. Устава којим је изричито прописано да  се поједина питања  из надлежности Републике могу поверавати само законом, што онемогућава да се покрајинском скупштинском одлуком повере послови Републике који су већ поверени покрајини.
Члан 32. став 3. 

Одредбом члана 32. став 3. Статута је прописано да се могу основати покрајински управни окрузи са седиштима: на територији Бачке - у Суботици и Сомбору, на територији Баната – у Кикинди, Вршцу, Панчеву и Зрењанину и на територији Срема у Сремској Митровици.  Неуставност изложене одредбе Статута се огледа у чињеници да прописује да се АП Војводина састоји од три територије – Бачке, Баната и Срема. Такво одређење територије Војводине  не познаје ни Устав, а ни Закон о територијалној организацији Републике Србије, чијом је одредбом члана 27. територија Војводине одређена као „целина која се састоји од општина“  које су у њему изричито наведене. С обзиром на то да је Устав у погледу одређивања територија аутономних покрајина више него јасан када каже да се „територија аутономних покрајина одређује само законом“, дакле не и подзаконским актом,  јасно је да оваква одредба члана 32. Статута није у сагласности са Уставом.  Увођење било каквих нових назива за делове територије Војводине која је саставни део јединствене државне територије Србије, мимо Закона о територијалној организацији Републике Србије, на основу Устава није правно могуће (видети примедбе у вези са чланом 3. став 1. Статута). 

Члан 33. 

Чланом 33. Статута је прописано да је Скупштина АП Војводине „највиши орган и носилац нормативне власти у АП Војводини“. На први поглед, у формално-правном смислу, ова одредба Статута је у потпуности у сагласности са Уставом, односно са одредбом члана 180.став 1. Устава према којој је скупштина највиши орган аутономне покрајине. Међутим, проблем неусаглашености изложене одредбе Статута АП Војводине са Уставом Републике Србије састоји се у томе што се њом изричито предвиђа да је Скупштина АП Војводине као највиши орган уједно и „носилац нормативне власти“. Ни у једној одредби Устава Републике Србије не спомиње се изричито појам „покрајинска власт“, нити појам „нормативна власт“. Напротив, Устав Републике Србије у члану 4. појам „власт“ очигледно везује само за државну власт, предвиђајући у ставу 2. тог члана да уређење власти почива на подели власти на законодавну, извршну и судску. Покрајински органи не могу да буду носиоци власти јер је покрајина израз права грађана на покрајинску аутономију, а то право, према члану 12. став 1. Устава, ограничава државну власт. Према члану 183. став 2. Устава, покрајине уређују питања од покрајинског значаја у областима које су у тој одредби изричито наведене, али се уређивање питања од покрајинског значаја ни у ком случају не може означити као вршење „нормативне власти“ јер није изворно, већ се, према истој одредби, врши у складу са законом, а није ни уређивање свих друштвених односа, јер се обавља само у тачно одређеним областима друштвеног живота. Отуда је и јасно зашто Устав Републике Србије ни у једној својој одредби не спомиње „покрајинску власт“, већ само право на покрајинску аутономију и надлежност покрајине и њених органа. Штавише, појам „нормативна власт“ садржински се односи на доношење свих општенормативних аката, а Скупштина АП Војводине, према Уставу Републике Србије не може да буде доносилац закона, ни Устава, јер је према члану 98. Устава Републике Србије, Народна скупштина носилац уставотворне и законодавне власти! У том смислу, ни одређење према коме је Скупштина АП Војводине највиши орган власт и носилац нормативне власти у Војводини није у складу са Уставом Републике Србије јер је највиши орган нормативне власти у Републици Србији, а тиме и у АП Војводини, Народна скупштина Републике Србије која је носилац уставотворне и законодавне власти.
Посебан вид неуставности ове одредбе Статута огледа се у томе што све остале одредбе које се односе на положај покрајинских органа, а пре свега оне које се тичу односа Скупштине АП Војводине  и Владе АП, нису у суштинском смислу у  сагласности са овом одредбом Статута, па самим тим ни са Уставном одредбом која прописује да је скупштина највиши орган у аутономној покрајини. Наиме, на основу формулације одредбе става 1. члана 180. Устава да је скупштина „највиши орган“ аутономне покрајине и јединице локалне самоуправе, јасно је да је тиме  унапред одређен  и принцип организације  и међусобних односа покрајинских органа – скупштински систем.  Дакле, све одредбе Статута које се тичу положаја и међусобних односа  покрајинске скупштине и покрајинских извршних органа морале су да буду засноване на скупштинском систему. Међутим, Статут у одредби члана 33. само форме ради наводи да је скупштина највиши орган у АП Војводини, док се у свим осталим одредбама које се тичу односа Скупштине АП Војводине и извршних органа АП Војводине определио за парламентарни систем. Преузимајући већину одредби чак и језички потпуно дословно  из Устава Републике Србије, Статут је у погледу организације и међусобних односа покрајинских органа преузео парламентарни систем  на коме почива организације републичке власти.  Такав  је случај са одредбама Статута о  појединим надлежностима Скупштине АП Војводине (члан 34), положају и одговорности Владе АП Војводине (члан 47), надлежности, избору и мандату Владе АП Војводине (члан 48, 51 и 52), интерпелацији (члан 53), гласању о неповерењу Влади АП Војводине (члан 54), гласању о поверењу Влади АП Војводине (члан 55), оставци Владе АП Војводине (члан 56 и 57) итд., а што је наведено у образложењу неуставности тих одредби Статута.  Да Статут у погледу организације и међусобних односа покрајинских органа није у складу са Уставном одредбом према којој је скупштина највиши орган аутономне покрајине најочигледније се види из одредбе члана 43. Статута која предвиђа чак могућност распуштању Скупштина АП Војводине на иницијативу Владе АП Војводине. 

Члан 34.

Чланом 34. Статута уређују се надлежности Скупштине АП Војводине. Овај члан Статута није у складу са низом одредби Устава Републике Србије.
Чланом 34. став 1. алинеја 3 Статута је предвиђено да Скупштина АП Војводине „утврђује основе политике на нивоу АП Војводине“. Чланом 123. став 1. тачка 1 Устава је изричито прописано да само Влада Републике Србије утврђује и води политику. Будући да је Србија чланом 8. став 1. Устава одређена као  јединствена и недељива држава, јасно је да се политика у њој утврђује и води јединствено. Звог тога је Уставом изричито прописано да политику у Србији утврђује и води искључиво Влада Републике Србије. Стога стататутарна одредба која прописује утврђивање основе полтике на нивоу АП Војводине од стране Скупштине АП Војводине није у складу са наведеном уставном одредбом. 

Чланом 34. став 1. алинеја 8. Статута је прописано да Скупштина АП Војводине „одлучује о задуживању АП Војводине“. Чланом 93. Устава Републике Србије је предвиђено да аутономна покрајина може да се задужује, али   да се услови и поступак задуживања уређују искључиво законом. Због тога статутарна одредба којом је само прописано да одлуку о задуживању АП Војводине доноси Скупштина АП Војводине омогућује задуживање АП Војводине без обзира на испуњеност било каквих услова и независно од поступка који на основу члана 93. Устава морају бити предвиђени искључиво законом. Због тога изложена одредба Статута није у сагласности са Уставом (видети примедбу изнету у вези са чланом 27. алинеја 12. Статута). 

Чланом 34. став 1. алинеја 10. Статута је прописано да Скупштина АП Војводине „доноси акт о потврђивању међурегионалних споразума које склапа Влада АП Војводине“. Изложена одредба Статута није у сагласности са Уставом због тога што Устав уопште не предвиђа могућност за постојања таквих аката у правном систему Републике Србије. Чланом 194. став 1. Устава је изричито прописано да је правни поредак Републике Србије јединствен. Чланом 194. ставовима 2, 3, 4 и 5 и чланом 195. Устава је прецизно уређена хијарархија свих, како домаћих, тако и међународних општих правних аката. Уношење у правни систем оваквог акта који је предвиђен изложеном  статутарном одредбом нарушава се уставом утврђена хијерахија правних аката. Исто тако, потврђивање међурегионалних споразума  које у име АП Војводине склапа Влада АП Војводине од стране Скупштине АП Војводине, оставља Републику Србију без икаквог механизма контроле да ли се међурегионална сарадња у оквиру које АП Војводина склапа  међурегионалне споразуме са одговарајућим територијаним заједницама других држава, остварију у оквиру спољне политике Републике Србије и да ли се њиме поштује територијано јединство и правни поредак Републике Србије, што је изричитио предвиђено чланом 181. Устава. Интересантно да је Законом о локалној самоуправи у члану 13. став 3. изричито прописано да када су у питању локалне самуправе, које на основу члана 181. Устава такође имају исто право  као и аутономне покрајине  да остварују сарадњу са одговарајућим јединицама локалне самоуправе других држава, да се одлука о успостављању сарадње, односно закључивању споразума о сарадњи са јединицом локалне самуправе друге државе доноси од стране скупштина јединице локалне самоуправе, уз сагласност Владе Републике Србије (видети примедбе изнета на одребу члана 16. став 2. Статута). 

Чланом 34. став 1. алинеја 19.  Статута је прописано да Скупштина АП Војводине „даје мишљење на промене Устава које се односе на положај, права и дужности АП Војводине“. Одредбом члана 203. Устава  Републике Србије је изричито регулисан поступак промене Устава. С обзиром на то да одредбом  није прописана никаква надлежност аутономне покрајине у поступку промене Устава, па ни право на давање мишљења на промене Устава које се односе на положај, права и дужности аутономне покрајине,оваква одредба Статута није у складу са Уставом.
Чланом 34. став 1. алинеја 20. Статута је прописано да Скупштина АП Војводине „предлаже мрежу судова на територији АП Војводине“. Изложена одредба Статута није у складу са Уставом који не само да прописисује да је судска власт јединствена на читавој територији Републике Србије (члан 142. став 1 Устава), већ и да се оснивање, организација, надлежност, уређење и састав судова уређују искључиво законом (члан 143. став 2 Устава). Штавише, будући да су аутономне покрајине аутономне територијалне заједнице основане Уставом, у којима грађани остварују право на покрајинску аутономију, јасно је да територија аутономне покрајине не може и не сме на било који начин да буде релеватна за организацију судске власти, јер уставно право грађана на покрајинску аутономију не подразмева у себи и судску аутономију, па самим тим ни могућност одлучивања о мрежи судова на територији АП Војводине у форми предлога (видети примедбу изнету на одребу члана  29. тачка 14. алинеја 6. Статута). 

Члан 35. став 2.
Одредбом члана 35. став 2. Статута је предвиђено да се покрајинском скупштинском одлуком уређује између осталих и „начин омогућавања сразмерне заступљености националних заједница“ у Скупштини АП Војводине. Изложена одредба није у складу са одредбом члана 180. став 4. Устава која прописује да се у аутономним покрајинама у којима живи становништво мешовитог националног састава,  омогућује  сразмерна заступљеност националних мањина у скупштинама, искључиво у складу са законом, а не и подзаконским актом какав је Статут АП Војводине, односно покрајинска скупштинска одлука на коју овај члан Статута упућује. (видети примедбе изнете на члан 24. став 1 и 2. Статута).

Члан 36. став 5. 

Одредбом члана 36. став 5. Статута је прописано право жалбе Уставом суду  на одлуку донету у вези са потврђивањем мандта покрајинским посланицима, као и обавеза Уставог суда да о њој одлучује у року од 72 сата. Изложена одредба Статута није у складу са одредбом члана 167. Устава Републике Србије којом је утврђена надлежност Уставног суда Републике Србије. Уређивање надлежности Уставног суда представља уставну материју и не може се прописивати подзаконским актом какав је Статут. 
Члан 37. став 5. 

Чланом 37. став 5. Статута је прописано да Скупштина АП Војводине може „у случају проглашења ванредног стања или ратног стања, одлучити да се мандат посланика продужи док такво стање траје односно док не буду створени услови за избор нових посланика“. Чланом 200. став 1 и чланом 201. став 1. Устава Републике Србије је  прописано да ванредно и ратно стање проглашава искључиво Народна скупштина. Прихваћеном формулицијом изложене одредбе Статута се на несумњив начин може закључити само да Скупштина АП Војводине у случају проглашења ванредног или ратног стања може одлучити о продужењу мандата покрајинских посланика, али не и ко такво стање проглашава. Пошто би се из овакве формулације изложене статутарне одредба могло  закључити да таква ванредно и ратно стање  може да прогласи и Скупштина АП Војводине  ова одредба није у сагласности са наведеним Уставним одредбама. 

Члан 38. 

Чланом 38. Статута је прописано да покрајински „посланик не може бити позван на кривичну одговорност, притворен или кажњен због изнетог мишљења или давања гласа на седници скупштине и радних тела“. Устав Републике Србије је институцију имунитета предвидео само за поједине носиоце јавних функција искључиво на републичком нивоу. Право на изузимање од кривичне одговорности предвиђено је  само за народне посланике у члану 103. Устава, председника Републике у члану 119. Устава, председника и чланове Владе у члану 134. Устава, судије у члану 151. Устава, јавне тужиоце у члану 162. Устава и заштника грађана у члану 138. Устава. Кривична одговорност као општа категорија  важи за све грађане подједнако и прописана је Киривичним закоником. Изузимање од њене примене и прописивање услова за то може се вршити само Уставом као актом више правне снаге.  Методом позитивне енумерације, односно изричитим набрајањем свих носилаца јавних функција који се изузимају од примене ове врсте одговорности Устав је затворио њихов круг. Изуимање од примене ове врсте одговорности не може се вршити ни актом исте правне снаге, а камоли подзаконским актом какав је Статут АП Војводине. Стога наведена одредба Статута није у сагласности са Уставом.
Члан 40.

Читав члан 40. Статута није у складу са Уставом Републике Србије. 

Чланом 40. став 1. Статута прописано је  да се у Скупштини АП Војводине  установљава  Савет националних заједница који према ставу 2. члана 40. Статута, представља посебно тело Скупштине које има 30 чланова. Ставовима 3. и 4. члана 40. Статута прописано је да се половина чланова Савета бира  из реда посланика који се изјашњавају као припадници „националне заједнице која чини бројчану већину“ у укупном становништву АП Војводине, док се половина чланова савета бира из реда посланика који се изјашњавају као припадници „националних заједница које чине бројчану мањину у укупном становништву АП Војводине“. Надлежност Савета нациналних заједница утврђена је тако да се при решавању питања из надлежности Скупштине, која су посредно или непосредно у вези са остваривањем права националних заједница које чине бројчану мањину у укупном становништву АП Војводине, а нарочито у области културе, образовања, јавног информисања и службене употребе језика и писама, обавезно прибавља мишљење Савета националних заједница који  одлуке доноси већином од укупног броја чланова. 

Изложеним одредбама Статута нормативно се разрађује конститутивност националних заједница на нивоу АП Војводине. Иако се изложеним статутарним одредбама не предвиђа изричито да Савет националних заједница располаже ветом на одлуке Скупштине АП Војводине, таква могућност фактички  проистиче из одредби Статута. Наиме, према ставу 7. члана 40. Статута, мишљење Савета националних заједница обавезно се прибавља, односно неопходно је при решавању питања која су посредно или непосредно у вези са остваривањем права националних заједница, тако да ускраћивањем мишљења Савет може да блокира доношење било које одлуке у питањима која су посредно или непосредно у вези са остваривањем права „националних заједница које чине бројчану мањину у укупном становништву АП Војводине“. Будући да се широким тумачењем многа питања могу одредити као питања која су посредно или непосредно у вези са остваривањем права „националних заједница које чине бројчану мањину у укупном становништву АП Војводине“, јасно је да ће Савет националних заједница ускраћивањем свог мишљења моћи да блокира доношење сваке одлуке у Скупштини. На основу изложеног решења, није тешко утврдити да се, полазећи од конститутивности националних заједница, заправо уводи прикривена дводомност покрајинске Скупштине у којој ће Савет националних заједница практично моћи да има право вета на доношење великог броја скупштинских одлука.
Такво решење најпре није у складу са једнакошћу грађана и принципима грађанске демократије јер значи увођење непознате уставне категорије „представника националних заједница“  којима се чак дају већа права у односу на друге посланике у Скупштини АП Војводине. Наиме, члан 176. став 1. Устава Републике Србије изричито предвиђа да грађани имају право на покрајинску аутономију коју остварују непосредно, или преко својих слободно изабраних представника. На основу изложене одредбе Устава, јасно је да Скупштина АП која је према члану 180. став 1. Устава  највиши орган аутономне покрајине, може да представља само грађане у аутономној покрајини, а не и националне заједнице као такве. На основу изложене одредбе члана 176. став 1. Устава такође је јасно и да посланици у Скупштини АП Војводине представљају све грађане Републике Србије који на територији АП Војводине, између осталог и преко њих, остварују право на покрајинску аутономију. Дакле, посланици у Скупштини АП Војводине не могу да представљају уставу непознату категорију „националних заједница“.

Без обзира на то што члан 180. став 4. Устава прописује да се у аутономним покрајинама у којима живи становништво мешовитог националног састава омогућује сразмерна заступљеност националних мањина у скупштинама, у складу са законом,  изложена норма не може да буде уставни основ за стварање Савета националних заједница као посебног тела, а заправо другог дома у Скупштини АП Војводине најмање из три разлога. Најпре,  Устав предвиђа сразмерну заступљеност националних мањина у скупштини, што не значи и половичну заступљеност у  скупштинском телу чије се мишљење обавезно прибавља приликом доношења великог броја одлука у Скупштини, а што по својој природи представља прекомпоновање читавог политичког система. Затим, сразмерна заступљеност националних мањина у скупштини не значи и да посланици у покрајинској скупштини, чак и када су припадници националних мањина, престају да буду представници грађана Републике Србије   који у АП Војводини остварују своје уставно право на покрајинску аутономију. Најзад, Устав изричито прописује да се сразмерна заступљеност националних мањина, омогућује искључиво само у складу са законом. Устав не предвиђа било какав  правни основ да се Статутом АП Војводине као подзаконским актом пропише постојање „националних заједница“  и Савета националних заједница који их оличава у Скупштини АП Војводине.

Изложено решење о Савету националних заједница чија се половина чланова бира из реда посланика који се изјашњавају као припадници „националне заједнице која чини бројчану већину у укупном становништву АП Војводине“, а друга половина из реда посланика који се изјашњавају као припадници „националних заједница које чине бројчану мањину у укупном становништву АП Војводине“  и  чије се мишљење обавезно прибавља при решавању питања која су посредно или непосредно у вези са остваривањем права националних заједница, није у складу са Уставом Републике Србије  и из разлога што  ствара разлику између покрајинских посланика услед  њихове националне припадности. Наиме, на основу изложене одредбе Статута,  јасно је да се у Савет националних заједница бирају  посланици који се изјашњавају као припадници одређених „националних заједница“. Покрајински посланици који су чланови Савета националних заједница имају више права и на другачији начин учествују у процесу одлучивања у оквиру Скупштине АП Војводине, што по својој правној природи представља вид дискриминације на основу националне припадности у односу на остале посланике у Скупштини АП Војводине, а нарочито оне који се не изјашњавају, или не желе да се изјасне, о својој националној припадности и што је чланом 21. став 3. Устава је изричито  забрањено. Наиме, чланови Савета националних заједница учествују у стварању мишљења о питањима која су посредно или непосредно у вези са остваривањем права националних заједница које чине бројчану мањину у укупном становништву АП Војводине које се доставља Скупштини, али учествују и у решавању тих питања, што значи да, за разлику од осталих посланика, два пута исказују свој став о истој ствари. Штавише, будући да се мишљење Савета националних заједница обавезно прибавља и да Савет, састављен на паритетној основи, одлучује већином гласова, јасно је да посланици који су чланови Савета, посредством опструкције (у групи од 15), могу и да блокирају одлучивање о појединим питањима. Тиме се уједно ствара и могућност да Срби као конститутивни народ у Србији који уједно чине и 2/3 већину у становништву АП Војводине у Скупштини АП Војводине не могу да донесу одлуку пошто нису „срезмерно“ заступљени у Савету националних заједница. 

Изложена одредба Статута према којој се чланови Савета националних заједница у Скупштини АП Војводине бирају из реда посланика који се изјашњавају као припадници одређених националних заједница није у складу ни са чланом 47. став 2. Устава. Према наведеној одредби Устава нико није дужан да се изјашњава о својој националној припадности. С обзиром на то да  се Статутом АП Војводине  прописује да се у Скупштини АП Војводине обавезно образује Савет националних заједница и да се чланови тог Савета бирају из реда покрајинских посланика који се изјашњавају као припадници одређених националних заједница, јасно је  да су, пре избора у Савет, посланици у Скупштини АП Војводине дужни да се изјасне о својој националној припадности. У изложеној одредби није уређена могућност уживања неког од мањинских права која се могу, али и не морају користити, што би подразумевало да припадници националних мањина који желе да остваре то своје право могу, али не морају да се изјасне о својој националној припадности, већ је прописана обавеза конституисања тела које се бира из реда посланика који се изјашњавају о својој националној припадности, што се може тумачити само као обавеза посланика да се пре избора изјасне о својој националној припадности, јер се у противном Савет не може ни конституисати!

Члан 41. став 3.
Чланом 41. став 3. алинеја 6. Статута је прописано да Скупштина АП Војводине одлучује већином гласова од укупног броја посланика „о расписивању референдума на својој територији“. На основу Устава аутономна покрајина је надлежна да  у складу са законом уређује питања од покрајинског значаја само у оним областима које су изричито наведена чланом 183. ставом 2. Устава. Према томе, Скупштина АП Војводине на основу Устава може самостално да одлучује само о расписивању референдума о оним питањима која су у њеној надлежности.  Због тога оваква  одредба Статута која омогућава Скупштини АП Војводине да распише референдум о било ком питању на њеној територији не би била у сагласности са Уставом. 

Оваквом формулацијом изложене статутарне одредбе ствара се привид  потпуног суверенитета АП Војводине на њеној територији.  На основу изложене  одредбе Статута   би се  могло тумачити да се ни о једном референдуму као облику непосредног изјашњавања грађана Србије не би могло приступити на територији АП Војводине без претходног  доношења одлуке о расписивања таквог рефередндума од стране Скупштине АП Војводине.  Илустрације ради, Устав у одредби члана 182. став 4.  гарантује начелну непроменљивост територија постојећих аутономних покрајина које се не могу мењати без сагласности њених грађана која би била изражена на референдуму и то у случају да дође до оснивања  нових аутономних покрајина, њиховог спајања или укидања,  што је предвиђено  чланом 182. став 3. Устава.  Дакле, Скупштина АП Војводине би могла расписати референдум о промени територије АП Војводине само у циљу давања сагласности када се ради о промени територје до које долази услед оснивања нових аутономних покрајина, њиховог спајања или укидања, пошто  је само то питање на основу Устава у њеној надлежности у погледу промене територије. Скупштина АП Војводина не би могла расписати референдум о било каквој другој врсти  промене територије АП Војводине, као што би например могла бити  промена која би истовремено значила и промену граница Републике Србије. Наиме, према члану 8. став  1. и 2. Устава територија Републике Србије је јединствена и недељива, а граница Републике Србије је не повредива и мења се само по поступку предвиђеном за промену Устава. Дакле, пошто се ради о питању које је у искључивој надлежности Републике, самим тим и референдум о потврди одлуке Народне скупштине о промени границе Републике Србије која би значила истовремено и промену територије АП Војводине,  могла би да распиште једино Народна скупштина Републике Србије. Исти случај је и са расписивањем референдума о било ком другом питању које се налази у искључивој надлежности Републике Србије.  Да је изложена статутарна одредба усаглашена са одредбом члана 45. став 1. Статута којом је прописано да Скупштина АП Војводине може да одлучи да о појединим питањима у њеној надлежности одлуку донесу грађани референдумом, не би било простора за овакво тумачење и у том случају изложена одредба Статута не би била супротна Уставу. 

Члан 43. став 1. и 3.

Чланом 43. став 1. Статута је прописано право председника Скупштина да распусти Скупштину АП Војводине на образложени предлог Владе АП Војводине. Изложена одредба, као и низ других одредби у Статуту су супротни члану 180. став 1. Устава којим је одређен  принцип организације аутономне покрајине. Наиме, чланом 179. Устава  аутономним покрајинама и јединицама локалне самоуправе је гарантовано право на самостално уређивање сопствених органа и јавних служби. То значи да су аутономне покрајине самосталне да својим Статутима уреде питање сопствене организације, али то морају чинити увек у складу са Уставом. Устав је аутономним покрајина и јединицама локалне самоуправе ограничио слободу у погледу избора организације и међусобних односа органа будући да је прописао да је скупштина највиши орган аутономне покрајине. Тиме је Устав прописао да се организација и међусобни однос покрајибнских органа мора успоставити према скупштинском систему. На таквој уставној одредби је и заснован члан 33. Статута који прописује да је Скупштина АП Војводине „највиши орган и носилац нормативне власти у АП Војводини“. Међутим, изложена одредба члана 43. Статута, као и бројене друге статутарне одредбе које касније следе  супротне су Уставу пошто су засноване на парламентарном систему.  Скупштински систем значи доминацију скупштине над другим органима, док парламентарни систем значи равнотежу овлашћења и координацију односа између органа. Могућност распуштања Скупштине АП Војводине на образложени предлог Владе АП Војводине је према томе супротна одредби Устава према којој је скупштина највиши орган у аутономној покрајине. Орган који може бити распуштен на иницијативу неког другог органа никако не може бити највиши орган у аутономној покрајини.  Исто тако, није у складу са Уставом ни одредба члана 43. став 3 која прописује  да Влада АП Војводине не може предложити распуштање Скупштине АП Војводине ако је поднет предлог да јој се изгласа неповерење или ако је поставила питања свога поверења. 

Интересантно да је одредбом члана 180. став 1. Устава изричито прописано да је скупштина највиши орган аутономне покрајине, али исто тако  и јединица локалне самоуправе и да је у Закону о локалној самоуправи  скупштина општине одређена, не само као највиши орган јединице локалне самоуправе, већ да је и комплетна организација локалне самоуправе заснована на скупштинском систему, што се јасно види из одредби чланова 43,44,47,49 и 50 Закона о локалној самоуправи који говоре о положају председника општине, одредби чланова 45,46 и 48 Закона о локалној самоуправи које говоре о положају општинског већа и одредби чланова 52,53,54,55,56,57,58,59,60.61,62,63 и 64. Закона о локалној самоуправи које говоре о положају општинске управе.
Члан 43. став 2. 

Чланом 43. став 2. Статута је прописана обавеза председника Скупштине АП Војводине да у случају да не распусти Скупштину АП Војводине на образложени предлог Владе АП Војводине мора да „прибави мишљење Владе Републике Србије о неопходности одлагања распуштања Скупштине АП Војводине, у року од 10 дана од дана подношења предлога“. Изложена одредба Статута је супротна одредби члана 123.  Устава којом је таксативним набрајањем  изричио одређена надлежност Владе Републике Србије. Пошто у наведеној одредби  Устава није предвиђена надлежност Владе Републике Србије да учествује и у поступку распуштања Скупштине АП Војводине, изложена одредба Статута није у сагласности са Уставом. С обзиром на то да је одредбом члана 123. тачка 6. Устава предвиђено да Влада Републике Србије поред наведенх може да „врши и друге послове одређене Уставом и законом“,  јасно је да  се ни један посао из надлежности Владе Републике Србије не може одредити позаконским актом какав је Статут. 

Члан 44. став 1. и 2.

Чланом 44. став  1. и 2. Статута предвиђено је да право предлагања  покрајинских одлука и општих аката које доноси Скупштина, као и покрајинских скупштинских одлука, између осталих предлагача,  имају и скупштине јединица локалне самоуправе. Такво решење није у складу са чланом 191. став 2. Устава Републике Србије према коме скупштина општине доноси опште акте из своје надлежности, усваја буџет и завршни рачун општине, доноси план развоја и просторни план општине, расписује општински референдум и врши друге послове одређене законом и статутом. Спомињање статута у изложеној уставној одредби односи се на статут општине који је према ставу 1. истог члана Устава највиши правни акт општине, а не на статут аутономне покрајине. Другим речима, статутом аутономне покрајине није могуће одређивати послове и надлежности скупштине општине, тако да ни ова одредба Статута није у складу са Уставом Републике Србије. Уколико би којим случајем Уставни суд стао на становиште да је изложена одредба Статута у складу са чланом 191. став 2. Устава због тога што се у тој одредби Устава спомиње и статут, утолико би то значило да скупштине општина у Републици Србији могу да имају различите надлежности! 

Члан 47. став 1. 

Чланом 47. став 1. Статута је прописано да је Влада АП Војводине „орган АП Војводине и у оквиру надлежности АП Војводине носилац извршне власти на њеној територији“. Изложена одредба Статута није у складу са низом одредби Устава. Најпре, аутономна покрајина не може да има орган који се означава називом «Влада». Устав Републике Србије у одељку 3. Петог дела у члановима 122. до 135. уређује положај, надлежности и низ других питања у вези са Владом. Ни у једној одредби Устава Влада није означена називом «Влада Републике Србије», већ искључиво Влада што имплицира да у Републици Србији може да постоји само једна Влада. 

Осим изложеног, нормативног објашњења, из државног уређења Републике Србије такође проистиче да у Републици Србији не може да постоји више «влада». Наиме, према Уставу,  Република Србија је унитарна држава која у свом саставу има две аутономне покрајине, уз могућност формирања нових аутономних покрајина.  Према члану 4. став 1. Устава,  правни поредак је јединствен, док према ставу 2. истог члана Устава, уређење власти почива на подели власти на законодавну, извршну и судску. Имајући у виду изложене одредбе, јасно је да се законодавна, извршна и судска власт врше искључиво на нивоу Републике Србије и да су републичког (државног) карактера, односно да у Републици Србији нема различитих нивоа организовања државне власти. Учешће државних органа у вршењу функција државне власти уређено је по парламентарном систему поделе власти у коме је носилац извршне власти Влада. На основу свега изложеног, јасно је да аутономна покрајина, односно њен орган, не може да буде носилац извршне власти која је једна од функција државне власти. То наравно не значи да АП Војводина, односно њен орган не може да извршава покрајинске опште акте, и законе, друге прописе и опште акте Републике Србије када је тај посао поверен аутономној покрајини, али се то не може квалификовати вршењем извршне власти, већ само као обављање извршних послова. Извршна власт, односно извршна функција државне власти обухвата: 1. доношење подзаконских општих аката за извршавање закона (који могу бити различите форме и садржине – уредбе, одлуке, закључци, правилници, наредбе, упутства, итд), 2. решавање у управним стварима, 3. вођење евиденција, издавање јавних исправа и предузимање управних радњи. На основу изложеног јасно је да није у складу са Уставом одређење према коме је Влада АП Војводине у оквиру надлежности АП Војводине носилац извршне власти на њеној територији, јер се том одредбом предвиђа заправо да је Влада АП Војводине носилац извршне власти, како у изворним, тако и у повереним надлежностима АП Војводине!  Извршавање закона, других прописа и општих аката може да буде поверено аутономној покрајини, али никако није у складу са Уставом предвидети да је један покрајински орган носилац извршне власти у оквиру целокупне надлежности аутономне покрајине. То практично значи да тај орган постаје носилац целокупне извршне власти, што је свакако државна власт, односно државни посао, пошто  је чланом 122. Устава изричито прописано да је Влада носилац извршне власти у Републици Србији.

Изложена одредба Статута није у сагласности ни са чланом 180. став 1. Устава пошто је заснована на парламентарном систему, а не скупштинском систему који Устав прописује за организацију и међусобни однос покрајинских органа. (видети примедбе изнета на одребу члана  33.  и члана 43. став 1 и 3. Статута).

Члан 48. алинеја 1. 

Чланом 48. алинеја 1. Статута је прописано да Покрајинска влада „утврђује и води политику у оквиру права и дужности АП Војводине у областима њене изворне надлежности, у оквиру основа које утврђује Скупштина АП Војводине“. Уставом је  у одредби члана 123. став 1. тачка 1. прописано да  Влада утврђује и води политику. Дакле, у  Републици Србији као унитарно уређеној држави само Влада утврђује и води политику, тако да није у складу са Уставом да још неки орган, нарочито орган који није државног карактера, утврђује и води политику. 

Изложеном одредбом Статута предвиђено је да Влада АП Војводине утврђује и води политику у областима њене изворне надлежности, у оквиру права и дужности АП Војводине. Посебан вид неуставности у изложеној одредби представља нормативно уређење могућности да Влада АП Војводине утврђује и води политику у областима њене изворне надлежности. Уставом Републике Србије наиме није предвиђено да у изворне надлежности аутономне покрајине спадају читаве области друштвених односа, већ у оквиру уставом опредељених области, само питања од покрајинског значаја која аутономна покрајина уређује у складу са законом. Уколико би се допустило да Влада АП Војводине утврђује и води политику у целини области у којима је надлежна, утолико би правни систем створио могућност да у тим областима друштвених односа постоје две, можда и различите политике које се воде на рзличитим нивоима организовања власти. Штавише, Устав у члану 183. став 2.  предвиђа да аутономне покрајине, у складу са законом, уређују питања од покрајинског значаја у областима које су у тој одредби наведене, а не и да аутономна покрајина утврђује и води политику!  . 

Несагласност изложене одредбе Статута са Уставом, између осталог, почива и на доследном преузимању парламентарног система организације и међусобних односа органа власти на коме је на основу Устава организована републичка власт, а не на скупштинском систему на коме би морала да буде организована аутономна покрајина  на основу  одредбе члана 180. став 1. Устава. (видети примедбе изнета на одребе члана  33.  и члана 43. став 1 и 3. Статута).
Члан 48. алинеја 4. 

Чланом 48. алинеја 4. Статута предвиђено је да Влада АП Војводине, уколико је овлашћена законом или покрајинском скупштинском одлуком, доноси покрајинске уредбе, одлуке и друга општа акта ради извршавања закона и покрајинских скупштинских одлука. Изложена одредба Статута није у складу са чланом 123. тачка 3. Устава Републике Србије према коме Влада доноси уредбе и друге опште акте ради извршавања закона. У оспореној одредби Статута, посебну пажњу привлачи одређење према коме Влада АП Војводине може да донесе покрајинске уредбе, одлуке и друга општа акта ради извршавања закона и онда када је на то овлашћена покрајинском скупштинском одлуком!  Потпуно је противуставно да се Влада АП Војводине на доношење подзаконских општих аката за извршавање закона овлашћује одлуком Скупштине АП Војводине!  Изложено одређење треба сагледати и у светлу члана 30. тачка 1. Статута према коме Скупштина АП Војводине може донети пропис за привремено извршавање републичког закона на територији аутономне покрајине, уколико надлежни републички органи нису донели такав правни акт у роковима предвиђеним законом. Будући да надлежни орган Републике Србије који доноси прописе за извршавање закона може да буде и Влада, јасно је да изложена одредба члана 48. алинеја 4. Статута заправо омогућава да Скупштина АП Војводине најпре утврди да Влада Србије није донела уредбу за извршавање закона и да затим својом одлуком овласти Владу АП Војводине да донесе покрајинску уредбу за извршавање закона што представља одузимање извршне власти од Владе Републике Србије и свакако није у складу са одредбом члана 123.  тачка  3. Устава.
Члан 48. алинеја 6.

Чланом 48. алинеја 6. Статута је прописано да Влада АП Војводине „образује стручне и друге службе за обављање послова у свом делокругу, у складу са Статутом, законом и покрајинском скупштинском одлуком“.  Одредбом члана 195. Устава је прописана хијарахија свих  домаћих правних аката у Републици Србије из које јасно призлази да је сваки закон акт више правне снаге у односу на статут аутономних покрајина. Изложеном одредбом Статута се Статут као највиши акт АП Војводине ставља испред, а самим тим и изнад закон. Тиме се обавезује Влада АП Војводине да приликом образовања стручних и других служби неопходних за обављање послова из њеног делокруга првенствно води рачуна о Статуту АП Војводине, па тек онда о садржини закона који се односе на то питање. 
Члан 48. алинеја 12.

Чланом 48. алинеја 12. Статута предвиђено је да Влада АП Војводине управља и располаже имовином АП Војводине, у складу са законом. Изложена одредба Статута није у складу са  чланом 87. став 4. Устава према коме се начин коришћења и располагања имовином аутономних покрајина уређује законом. Будући да је изложеном одредбом Статута као подзаконског акта уређено питање расплагања имовином аутономне покрајине, односно питање органа надлежног да раполаже имовином аутономне покрајине, јасно је да та одредба није у складу са изложеном одредбом Устава којом се налаже да се сва питања располагања покрајинском имовином уреде законом.
Члан 48. алинеја 15. 

Чланом 48. алинеја 15. Статута је прописано да Влада АП Војводине „закључује међурегионалне споразуме из области које су у надлежности АП Војводине“. Изложена одредба Статута није у сагласности са Уставом из разлога који су изнети као примедбе на одредбе члана 16. став 2 и члана 34. став 1. алинеја 10. Статута. 

Члан 49. 

Чланом 49. Статута је прописан састав и положај чланова Владе АП Војводине. Све одредбе овог члана Статута нису   у сагласности са Уставом Републике Србије пошто нису у складу са скупштинским системом који проистиче из уставне одредбе члана 180. став 1. према коме је скупштина највиши орган покрајине. (видети примедбе изнете на одредбе  члана  33.  и члана 43. став 1 и 3. Статута).
Посебно треба споменути да став  3. овог члана  Статута прописује да су чланови покрајинске владе, за свој рад и за стање у области из делокруга за који су задужени, одговорни председнику Покрајинске владе, Покрајинској влади и Скупштини.  Изложена одредба Статута не само што је бесмислена јер уводи принцип да су чланови покрајинске владе лично задужени за поједине области будући да се из текста норме не може утврдити какав је однос између чланова покрајинске Владе и покрајинских органа управе,  већ није у складу ни са одредбом члана 125. став 3. Устава Републике Србије према којој су министри, као чланови Владе (Републике Србије), одговорни за стање у области из делокруга  министарства  на чијем се челу налазе.
Члан 51. 

Чланом 51. Статута је прописан начин избора Владе АП Војводине. Наведени члан Статута није у сагласности са Уставом јер није заснован на скупштинском систему који изричито прописан  у одредби члана 180. став 1 Устава када је у питању организација аутономних покрајина  (видети примедбе изнете на одредбе члана 33. и члана 43. став 1 и 3. Статута).
Члан 52. 

Чланом 52. Статута је прописан почетак и престанак мандата Владе АП Војводине и њених чланова. Наведени члан Статута није у сагласности са Уставом пошто није заснован на принципима скупштинског система који је изричито прописан одредбом члана  180. став 1. Устава када је у питању организација аутономних покрајина. (видети примедбе изнете  на одредбе члана 33.  и члана 43. став 1 и 3. Статута). 
Члан 53. 

Чланом 53. Статута је прописан начин коришћења института интерпелације у Скупштини АП Војводине. Наведени члан Статута није у сагласности са Уставом пошто интерпелација није институт који је заснован на принципима скупштинског система који је прописан одредбом члана  180. став 1. Устава када је у питању организација аутономних покрајина. (видети примедбе изнете на одредбе члана 33. и  члана 43. став 1 и 3. Статута).
Члан 54.

Чланом 54. Статута је прописан начин коришћења института гласања о неповерењу Влади АП Војводине. Наведени члан Статута није у сагласности са Уставом пошто гласање о неповерењу влади не представља  институт који је заснован на принципима скупштинског система који јепрописан одредбом члана  180. став 1. Устава када је у питању организација аутономних покрајина. (видети примедбе изнете  на одредбе  члана  33.  и члана 43. став 1 и 3. Статута).
Члан 55. 

Чланом 55. Статута је прописан начин коришћења института гласања о поверењу Влади АП Војводине. Наведени члан Статута није у сагласности са Уставом пошто гласање о поверењу влади не представља  институт који је заснован на принципима скупштинског система који је прописан одредбом члана  180. став 1. Устава када је у питању организација аутономних покрајина. (видети примедбе изнете на одредбе члана 33. и члана 43. став 1 и 3. Статута). 
Члан 56. 

Чланом 56. Статута је прописан начин подношења оставке Владе АП Војводине. Наведени члан Статута није у сагласности са Уставом пошто начин подношења оставке Владе АП Војводине није заснован на  принципима скупштинског система који је  прописан одредбом члана  180. став 1. Устава када је у питању организација аутономних покрајина. (видети примедбе изнете на одредбе члана 33. и члана 43. став 1 и 3. Статута). 
Члан 57. 

Чланом 57. Статута је прописан начин подношења оставке и разрешења члана Владе АП Војводине. Наведени члан Статута није у сагласности са Уставом пошто начин подношења оставке и разрешења члана  Владе АП Војводине није заснован на принципима скупштинског система који је прописан одредбом члана  180. став 1. Устава када је у питању организација аутономних покрајина. (видети примедбе изнете на одредбе члана 33. и члана 43. став 1 и 3. Статута).
Члан 58. 

Чланом 58. Статута је прописано да председник и члан Владе АП Војводине  „не одговарају за мишљење изнето на седници Владе АП Војводине, Скупштине АП Војводине или за гласање на седници Владе АП Војводине“. Изложена одредба Статута није у сагласности  са Уставом због тога што Устав изричито наводи која  све лица уживају имунитет, односно која се изузимају од кривичне одговорности, а међу њима нису наведени и носиоци било које функције на нивоу аутономне покрајине, па ни чланови Владе АП Војводине као чланови извршног органа аутономне покрајине. (видети примедбе изнете на одредбу  члана  38. Статута)

Члан 60. став 1. 

Чланом 60. став 1. Статута је прописано да је покрајинска управа „самостална, послове из своје надлежности обавља у складу са законом, Статутом и покрајинском скупштинском одлуком, а за свој рад одговорна је Влади АП Војводине“. Изложена одредба Статута није у сагласности са Уставом пошто положај покрајинске управе који је у њој одређен није заснован на принципима скупштинског система  који је изричито прописан одредбом члана 180. став 1. Устава када је у питању организација аутономних покрајина. (видети примедбе изнете на одребе члана 33. и члана 43. став 1 и 3. Статута).

Члан 60. став 7. 

Чланом 60. став 7. Статута је прописано да се „законитост коначних појединачних аката којима се одлучује о праву, обавези или на закону заснованом интересу, подлеже преиспитивању пред судом у управном спору, ако у одређеном случају  законом није предвиђена другачија судска заштита“. Изложена одредба Статута  није у сагласности са Уставом пошто се према одредби члана  143. став 2. Устава надлежност судова може прописивати само законом, а не и подзаконским актом какав је Статут АП Војводине. Изложеном одредбом Статута се управо прописује надлежност суда да у управном спору одлучује о законитости коначних управних аката органа покрајинске управе. 

Члан 61. став 1 и став 2.   

Чланом 61. став 1. Статута је прописано да је Покрајински омбудсман „независан и самосталан орган аутономне покрајине, који штити људска права и слободе сваког лица, зајемчена Уставом, потврђеним међународним уговорима о људским правима, општеприхваћеним правилима међународног права, законом и прописима АП Војводине“.  

Изложена одредба Статута није у складу са одредбом члана 138. став 1. Устава којом је одређена надлежност Заштитника грађана као институције омбудсмана која постоји на републичком новоу.  Наиме, концепт одређивања надлежности Покрајинског омбудсмана који је прихваћен у члану 61. став 1. Статута је заснован на територијалном принципу и као такав   је директо супротан концепту одређивања надлежности Заштника грађана која је прописана Уставом и Законом о заштитнику грађана.  Покрајински омбудсман је према изложеној одредби Статута надлежан да штити људска права и слободе сваког лица на територији АП Војводине које су зајемчене Уставом, потврђеним међународним уговорима, општеприхваћеним правилима међународног права, законом и прописима АП Војводине, док је Заштитник грађана такође надлежан да штити права свих грађана на територији Републике Србије. Будући да су људска права која су предмет омбудсманске заштите углавном зајемчена Уставом, потврђеним међународним уговорима о људским правима, општеприхваћеним правилима међународног права и законима, јасно је да мора да буду и заштићена на оном нивоу на коме су прокалмована – најпре на државном нивоу, од стране републичког Заштитника грађана. Због тога и Устав у члану 138. став 1. предвиђа да Заштитник грађана штити права грађана и контролише рад органа државне управе, органа надлежног за правну заштиту имовинских права и интереса Републике Србије, као и других органа и организација, предузећа и установа којима су поверена јавна овлашћења.  Изложена одредба Статута стога представља задирање у надлежност Заштника грађана и супротна је Уставу и Закону о заштнику грађана. 

Поред тога, изложена одредба Статута је супротна Уставу и због тога што контролисани субјекат од стране Покрајинског омбудсмана може бити било који орган који  угрожава право и слободу неког лица на територији АП Војводине који су зајемчени Уставом, потврђеним међународним уговорима, општеприхваћеним правилима међународног права, законом и прописима АП Војводине, па чак и орган државне управе, јавно правобранилаштво, као и свако предузеће и установа којима су поверена јавна овлашћења чији рад контролише републички Заштитник грађана. Устав у одредби члана 138. став 1.  изричито прописује надлежност Заштитника грађана да контролише рад органа државне управе, органа надлежног за правну заштиту имовинских права и интереса Републике Србије, као и других органа и организација, предузећа и установа којима су поверена јавна овлашћења. 

Узурпација овлашћења Заштитника грађана се још  јасније потврђује одредбом  члана 61. став 2. Статута којом  је прописано да Покрајински омбудсман, поред тога што је надлежан  за заштиту људских права и слобода сваког лица која је прописана претходном одредбом Статута,  још  „посебно штити људска права и слободе од повреда учињених незаконитим, нецелисходним и неефикасним поступањем органа покрајинске, градске и општинске управе, организација и јавних предузећа и установа које врше управа и јавна овлашћења, а чији је оснивач покрајина, односно град или општина на територији АП Војводине“, а што такође, према изложеној одредби Устава, може да буде предмет контроле републичког Заштитника грађана.

Изложена неуставност одредби члана 61. став 1. и став 2. Статута је последице потпуно дословног преузимања  у Статуту АП Војводине текста  о надлежности Покрајинског омбудсмана из  Одлуке о покрајинском омбудсману из 2002. године којом је први пут код нас на неком од нивоа територијалне организације власти била уведена ова институција.  Међутим, с обзиром на то да је каснија  институција омбудсмана  у виду заштитника грађана уведена и на републичком и локалном нивоу и то актима више правне снаге попут Устава и Закона о заштитнику грађана, односно Закона о локалној самоуправи, читав концепт уређења надлежности Покрајинског омбудсмана који је у Статуту АП Војводине преузет из Одлуке о покрајинском омбудсману  је стога постао супротан Уставу и наведеним законима. 

Члан 61. став 6.

Чланом 61. став 6. Статута је прописано да Покрајински омбудсман и његови заменици уживају заштиту као посланици у Скупштини АП Војводине. Изложена одредба Статута којом се уводи имунитет за Покрајинског омбудсмана и његове заменика није у сагласности са Уставом из разлога што Устав изричито набраја сва лица која уживају имунитет, односно која се изузимају од кривичне одговорности, а међу њима нису наведени и Покрајински омбудсман и његови заменици. Не може се актом ниже правне снаге какав је Статут АП Војводине изузети од примене кривичне одговорности која је прописана законом. (видети примедбе изнете на одредбе члана  38. и  58.  Статута)

Члан 63. став 1.

Чланом 63. став 1. Статута је прописано да АП Војводина има изворне приходе којима финансира своје надлежности чију стопу самостално утврђује Скупштина АП Војводине својом одлуком у складу са законом којим се уређује финансирање АП Војводине. Без обзира на то што Устав дозвољава аутономним покрајинама  да имају изворне приходе којима финансирају своје надлежности,  изложена одредба Статута није у сагласности са Уставом пошто је чланом 184. Устава изричито прописано да се изворни приходи аутономних покрајина уређују искључиво законом, а  не и подзаконским актом какав је Статут АП Војводине. 

Члан 63. став 2. 

Чланом 63. став 2. Статута је прописано да се „врста и висина изворних прихода АП Војводине ближе утврђују законом којим се уређује финансирање АП Војводине и одлуком Скупштине АП Војводине у складу са законом“. Изложена одредба није у сагласности са Уставом пошто се у одредби члана 184. став 2. Устава изричито каже да се врсте и висина изворних прихода аутономних покрајина одређује искључиво законом, а не ближе законом како је предвиђено изложеном одредбом Статута, а поготово не још и одлуком Скупштине АП Војводине као подзаконским актом. 

Члан 63. став 3. 

Чланом 63. став 3. Статута је прописано да АП Војводина своје приходе стиче: - наплатом пореза, такса и других накнада;  приходима од имовине чији је титулар: - учешћем у приходима јавних предузећа и установа; - јавним зајмовима; комерцијалним зајмовима и кредитима; - трансфером буџетских средстава; - примањем донација и других давања без накнаде и из других извора, а у складу са законом којим се уређује финансирање АП Војводине. Изложена одредба Статута није у сагласности са Уставом због тога што се у одредби члана 184. став 3. Устава изричито каже да се учешће аутономних покрајина у делу прихода Републике Србије одређује искључиво законом, а не и подзаконским актом какав је Статут АП Војводине. Исто тако, Устав у одредби члана 91. став 1. изричито каже да се средства из којих се финансирају надлежности аутономних покрајина обезбеђују из прихода који се одређују искључиво законом. Поред тога, овакав начин утврђивања прихода АП Војводина представља истовремено и прејудицирање решења која треба да садржи будући закон којим ће се уредити питање финансирања АП Војводине. 

Члан 63. став 3. алинеја 1. 

Члан 63. став 3. алинија 1. Статута прописује да АП Војводине своје приходе стиче „наплатом пореза, такса и других накнада“.  Из изложене одредбе Статута би се могло закључити да АП Војводина има права да ради стицања својих прихода самостално наплаћује  порезе, таксе и друге накаде. У одредби члана 97. тачка 6. Устава је изричито прописано  да се у искључивој надлежности Републике Србије налази уређивање и обезбеђивање читавог пореског система,  па изложена одредба Статута према којој АП Војводина своје приходе стиче „наплатом пореза, такса и других прихода“ није у складу са Уставом. На основу Устава наплату пореза може да врши једино држава – Република Србија.
Члан 64. став 6. 

Чланом 64. став 6. Статута је прописано да „акти органа јединица локалне самоуправе морају бити сагласни са Статутом АП Војводине и покрајинским скупштинским одлукама“. Изложена одредба Статута није у сагласности са одредбама члана 195. став 2. и 3. Устава којима је изричито прописано да сви општи акти јединица локалне самоуправе морају бити у сагланости само са законом и њиховим статутом. Оваквом одредбом Статута се на противуставан начин уводи хијерархија покрајинских аката над општим актима јединица локалне самоуправе које се налазе на територији АП Војводине, чиме се истовремено нарушава не само  јединство система локалне самоуправе, већ и јединство правног система Републике Србије прописаног одредбама члана 4. став 1. и члана 194. став 1. Устава. 

Члан 70. 

Чланом 70. Статута прописано је да Статут АП Војводине ступа на снагу „након доношења одлуке о проглашењу у Скупштини АП Војводине и објављивањем у Службеном листу АП Војводине“. Од свих правних акта у правном систему Републике Србије једино је  за Устав и Уставни закон за спровођење устава предвиђено да ступају на снагу даном проглашења. Изложеном одредбом Статута  не само да се његово ступање на снагу везује за проглашење у Скупштини АП Војводини,  већ се на основу ње уопште не види јасно шта се након проглашења Статута у Скупштини АП Војводине  објављује у Службеном листу АП Војводине, текст одлуке о проглашењу или текст самог Статута.   Поред тога,  на основу изложене одредбе Статута се не може сазнати ни када Статут тачно ступа на снагу. Наиме, Статут АП Војводине спада у подзаконске опште правне акте. Чланом 196. став 4. Устава је прописано да закони и  сви други општи акти ступају на снагу најраније осмог дана од дана објављивања, а да  изузетно могу да ступе на снагу и раније,  ако  за то постоје нарочито оправдани разлози утврђени приликом њиховог доношења. С обзиром на то да Скупштина АП Војводине приликом усвајања  Предлога статута у образложењу  није навела ни један  разлог за раније ступање Статута на снагу, оваква статутарна одредба није у сагласности са Уставом.     

Предлог за одлучивање

Имајући у виду све што је изложено, предлажемо да Уставни суд Републике Србије утврди да Статут АП Војводине није у сагласности са Уставом Републике Србије.

